23:03 / 16.04.2020\nЖаҳон соғлиқни сақлаш ташкилоти дунёда коронавирус тарқалиши пандемия босқичига ўтгани ҳақида эълон қилганидан буён бир ой вақт ўтди, вирус барча қитъаларни қамраб олган, Тожикистонда эса Covid-19 билан зарарланганлар расман қайд этилмаган. Мамлакат соғлиқни сақлаш вазирлиги ва БМТнинг Тожикистондаги вакили вирусдан зарарланиш ҳолатлари йўқлигини тасдиқлаган.\nРоссиядаги кўплаб мигрантлар карантин шароитида ишини йўқотди. Бундай вақтда янги иш топиш осон эмас / GETTY IMAGES\nBBC мухбири коронавирус тасдиқланмаган бўлса-да мамлакат аҳолиси бундан қандай зарар кўраётгани ҳақида ўрганди.\n43 ёшли Шаҳло (ҳақиқий исми сир тутилган) Covid-19 ҳақида илк марта телевизор орқали Хитойдаги янгиликлардан эшитган. Ўшанда бу ҳали жуда узоқда эди ва у ҳаёти қанчалик ўзгариб кетишини тасаввур қила олмасди.\nУ етти йил муқаддам Душанбедан Москвага келган, унинг ўтган йиллардаги ҳаёти иш ва уй орасида ўтди. Аввалига у фаррош бўлиб ишлаган, кейин сартарош, атиги бир ой олдин дўконга сотувчи сифатида ишга кирганди. Москвада Шаҳло ўғли билан яшайди. Душанбеда қизи ва набираси қолган.\n«Мен урушда эримни йўқотганман ва болаларимни ёлғиз вояга етказганман, қизим жуда эрта турмушга чиққан ва тезда ажрашган. Ўшанда мен унга фарзандини катта қилишда ёрдам бериш учун Москвага кетишга қарор қилгандим. Шундан буён тўхтовсиз ишлаб келаман», дея ҳикоя қилади Шаҳло.\nАммо бир ой аввал у биринчи марта ишсиз қолди - у ишлаган дўкон карантин чоралари туфайли ёпилди. У ишдан бўшаганида тезда бошқа иш топишига умид қилганди, аммо унинг танишлари ишлайдиган барча жойлар ёпилганди.\nҲозирда Шаҳло ва унинг етти нафар ватандоши икки хонали квартирада яшамоқда. Карантин вақтида Москвада иш топиш эса жуда қийин. «Менда ҳозиргача рўйхатдан ўтиб қўйиш учун вақт бўлмади, мен бу ерда қолишим учун патент муддатини узайтиришим керак. Буни қандай қилишни билмайман, ижара ҳақини қандай қилиб тўлашимни билмайман, аммо энг қўрқинчлиси - биргина менга қараб қолган қизим ва набирамга қандай ёрдам беришни билмайман», - дейди аёл.\nШаҳлонинг ўғлининг бироз омади келди: у озиқ-овқат етказиб берувчи курьер сифатида ишга кирди. Аммо унинг топгани Москва ва Душанбедаги тўрт кишини боқиш учун етмайди. Шаҳло ва унинг ўғли Душанбега қайтишдан маъно йўқ деб ҳисоблашмоқда, у ерда ҳозир ҳам иш йўқ.\nШаҳлонинг қизи - Тожикистондаги ҳаёти хориждаги қариндошлари пул юборишига қисман ёки тўлиқ боғлиқ бўлган юз минглаб кишилардан бири. Айни вақтда бир миллионга яқин тожикистонлик Россияда меҳнат муҳожири бўлиб ишлайди. 2019 йилда улар юборган маблағлар (2,576 миллиард доллар) Тожикистон ЯИМининг учдан бир қисмига тенг.\nСиёсатшунос ва тадқиқотчи Павриз Муллажановнинг ҳисоблашича, Россиядан пул ўтказмалари қисқаргач Тожикистон ҳукумати кичик ва ўрта бизнесга таяна бошлади. Ҳукумат айнан шундай корхоналардан солиқ тушумлари тўхтамаслиги учун карантин эълон қилишни ортга сурмоқда.\nЖССТ тавсияларига қарамасдан, ҳукумат мамлакатда чеклов чоралари жорий этмаяпти, барча муассасалар одатий режимда ишлашда давом этмоқда, олий таълим муассасалари ва мактаблар ҳам очиқ. Ҳатто бу йил баҳорги армияга чақирув ҳам бекор қилинмади.\nҲукумат бундай хотиржамликни мамлакатда коронавирус аниқланмагани билан изоҳламоқда.\n«Ҳукуматнинг мантиғи шундай, улар аҳолининг аксар қисми ёшлардан иборатлиги туфайли бу вирус кенг тарқалиши олдини олишларига ишонишмоқда, кекса ёшдагиларнинг касалланишини эса яширишмоқчи. Аммо мамлакатнинг географик жойлашуви ва қўшни мамлакатларда коронавирус тарқалгани ҳисобга олинса, бундай ўйлаш жуда соддаликдир», деган Муллажанов.\nЭкспертлар Тожикистон ўз чегараларини маҳкам ёпиб, коронавирусни ўз ҳудудига киритмаган бўлса ҳам, мамлакат глобал инқироздан четда қололмайди деб ҳисоблашмоқда.\nТожикистон пандемияга қадар ҳам МДҲ ҳудудидаги энг қашшоқ давлат эди. Жаҳон банки таҳлилларига кўра, мамлакат иқтисодиёти ташқи таъсирлар қаршисида ожиз қолади.\nОсиё тараққиёт банки вирус минтақа иқтисодиётига чуқур таъсир кўрсатишини прогноз қилган. «Covid-19 пандемиясининг Тожикистон иқтисодиётига таъсири кейинроқ тўлиқ кўриб чиқилиши ва баҳоланиши керак. Чунки ҳозирги прогнозлар барқарор бўлмайди. Аммо пандемия ҳозирдан савдода узилишларни юзага келтирди, инвестиция лойиҳаларини секинлаштирди, даромадларни қисқартирди, миллий валютани қадрсизлантирди, соғлиқни сақлаш тизими харажатларини оширди, меҳнат миграциясини чеклади ва туризмдан даромадларни камайтирди», дея қайд этган ОТБнинг Тожикистондаги доимий вакили.\nТожикистон молия вазирлиги юзага келган вазият муносабати билан «иккинчи даражали харажатлар қисқартирилиши» кўриб чиқилаётганини маълум қилган, аммо бу режа тафсилотлари ва қисқартириш айнан қайси соҳаларга тааллуқлилиги бўйича изоҳ берилмаган.\nТожикистон эпидемияга тайёр бўлмаган давлатлар қаторида. Мамлакат соғлиқни сақлаш хавфсизлиги рейтингида 195 давлат ичида 130-ўринда туради.\nИқтисодий инқироз мамлакатдаги умумий вазиятга таъсир кўрсатиши мумкин, мамлакат 23 йил олдин фуқаролар урушини бошдан кечирган, шу туфайли Тожикистон ҳукумати аҳоли орасида коронавирус билан боғлиқ ваҳима юзага келишидан қочишга уринмоқда.\nИнтернетда мамлакатга аллақачон Covid-19 кириб келганини фаол муҳокама қилишмоқда. Аммо соғлиқни сақлаш вазирлиги икки марта Сўғд вилоятидаги Жаббор-Расул туманида икки киши коронавирус қурбонига айлангани ҳақидаги хабарларни рад қилиб, улар аслида сурункали касалликлардан вафот этгани ҳақида баёнот билан чиқди. Вафот этган беморларга қараган шифокорлар карантинга олингани эса умумий эҳтиёткорлик чоралари сифатида изоҳланган.\nШифохонанинг собиқ бош шифокори Дилмурод Рахматуллоев «Азия-Плюс» нашрига айтишича, айни вақтда мамлакатда 400 киши карантинга жойлаштирилган. Мамлакат соғлиқни сақлаш вазирлиги BBC нашрининг бу хабар бўйича изоҳ беришни сўраб қилган мурожаатларини жавобсиз қолдирган.\nБундай хабарлар Тожикистон аҳолисини жиддий ташвишлантирмоқда. 25 ёшли Манижа Душанбеда маросимлар ташкилотчиси сифатида ишлайди ва ҳамон офисига қатнамоқда. Аммо у март ойи бошига қадар ҳафтасига 30 кишига тренинг ўтган бўлса, ЖССТ пандемия эълон қилгач, машғулотлар онлайн ўтила бошланди.\n«Биз аудиториямиз билан таваккал қилишни истамаймиз, шунинг учун биз онлайн-форматга ўтдик. Аммо, ўзимиз, афсуски аввалгидек офисдан ишлаяпмиз. Мен пенсионер ота-онам ҳамда кекса бувам билан яшайман, яъни мен касаллансам, уларнинг ҳаётини хавф остида қолдираман», - дейди Манижа.\nМанижа ҳар куни одамлар билан тўла маршруткада ишга қатнайди, йўловчиларнинг аксар қисми ниқоб тақмайди. Қизнинг айтишича, тожикистонликларнинг аксари ижтимоий масофаланиш ҳақида ҳеч нарса билишмайди.\nДушанбедаги бозорлардан бири 2019 йил ёзида шундай кўринишда эди. Тожикистон пойтахти кўчаларида ҳозир ҳам одам кўп\nҚатъий карантин чоралари жорий этилган қўшни давлатлардагидан фарқли ўлароқ, Душанбе кўчаларида одамлар кўп. Шаҳардагиларнинг бир қисмигина ўз хоҳиши билан иҳоталанган ва имкон қадар кўчага камроқ чиқишмоқда.\nАйни вақтда мамлакатда уйга озиқ-овқат ва бошқа маҳсулотлар етказиб бериш хизматларига талаб ортган. Шаҳарда лимон ва саримсоқ пиёз нархи ҳаддан ташқари кўтарилиб кетган. Кўпчилик айнан шу маҳсулотлар вирусдан ҳимоялайди деб ҳисоблашади. Умуман олганда, Душанбеда ҳаёт деярли ўзгармаган. Чеклов чоралари қўлланган биргина жой - пойтахтдаги стадиондир. Бу ерда футбол ўйинлари томошабинларсиз ўтказилмоқда.\nФутбол ўйинлари давом этмоқда, фақат томошабинларсиз / REUTERS\n«Мен ниқоб тақишимга фақат бир марта зарурат бўлди. Паспорт столида. Биз 16 ёшга чиққан ўғлимга паспорт олиш учун боргандик, у ердагилар биздан тиббий ниқоб тақишни сўрашди, кўчада эса ниқоб тақиб юрганлар жуда кам учрайди», дейди 41 ёшли Насибахон.\nНасибахон - катта бўлмаган компания раҳбари, компания ходимлари масофадан ишлаши бўйича қарорни унинг ўзи қабул қилиши мумкин. Душанбеда ўзини яккалаш тартибига ва ижтимоий масофа сақлашга фақат халқаро ташкилотлар ходимларигина амал қилишмоқда, кўплаб компаниялар ва корхоналар одатдаги каби ишлашни давом эттиришмоқда.\nИкки миллион ўқувчи ва талабалар ўқишга қатнашда давом этмоқда. Ҳукумат баҳорги таътилдан кейин мактабларда таълим давом этиши ҳақида қарор қабул қилганида, ота-оналар ва ўқувчилар эса барча таълим муассасалари етарлича дезинфекция қилингани туфайли хотиржам эди.\nМасжидлар ҳам очиқ\nАҚШ халқаро ривожланиш агентлигининг (USAID) Марказий Осиёда таълим ва соғлиқни сақлаш офиси директори Жошуа Карнс Covid-19 мавзусидаги брифингда Тожикистонни касалланиш ҳолатларини яширишда айблашга асос йўқлигини қайд этиб ўтди.\n«Мен Тожикистоннинг маълумот бериш бўйича шаффофлигига шубҳа қилмайман. Эҳтимол, тестлар ҳозирча коронавирусни аниқлай олмаётгандир. Менимча, Тожикистонда одамларни тест қилиш кўламини кенгайтириш керак», - деган Карнс.\nСоғлиқни сақлаш вазирлигининг мамлакатда коронавирус йўқлиги ҳақидаги баёнотини ЖССТнинг ушбу мамлакатдаги расмий вакили Галина Перфильева ҳам «Тожикистон» телеканали эфирида тасдиқлаган.\nПерфильева Тожикистон ҳукумати ва мамлакат соғлиқни сақлаш вазирлигини вирус мамлакатга кириб келиши олдини олишдаги чоралар учун мақтаган. Тожикистон қўшни давлатлар билан чегараларни ёпиб қўйган, мамлакатга хорижликлар киришини тақиқлаган ва халқаро рейсларни тўхтатган.\n«Сўнгги ойларда хориждан келган 6 мингдан ортиқ киши карантинда бўлган. Айни вақтда 4 мингга яқин киши карантин ҳудудларида қолмоқда», - дейди Перфильева.\nТожикистонда хориждан келадиганлар учун яна жами 3 минг кишилик 4та стационар тайёрлаб қўйилган, бу муассасалар Душанбе, Хўжанд ва Бохтарда жойлашган.\nШу билан биргаликда, чегаралар ёпилишидан олдинроқ мамлакатга ҳар куни юзлаб кишилар учиб келганига (қуруқлик орқали кирганларни ҳисобламаганда) эътибор қаратиб, мамлакатга ўша вақтда вирус олиб кирилганини айтаётганлар ҳам бор.\nҚўшни Қирғизистонда Саудия Арабистонида умрадан қайтган одамларда коронавирус аниқланганди. Тожикистонда ҳам ҳаждан қайтганлар бор ва уларнинг ҳолати маълум эмас. Мамлакатдаги масжидлар дезинфекция қилиниб, яна жамоат намозлари учун очилди. Бундан ташқари, Тожикистон ҳукумати ЖССТ тавсияларига қарамасдан 21 март куни Наврўз байрамини ўтказишга қарор қилди.\n«Оғизда – бор, амалда – йўқ». Австрияда эпидемияга қарши курашдаги тарқоқлик


Косонсой сув омбори қирғизларники экани иддао қилинди\nҚирғизистоннинг Олабуқа тумани аҳолиси Наманган вилоятидаги Косонсой сув омбори қирғизларники эканини иддао қилган ҳолда, бу иншоотни Ўзбекистондан тортиб олишни талаб қилмоқда.\nЎзбекистоннинг Наманган вилоятидаги Косонсой сув омбори Қирғизистонда Ўртатўқай деб аталади. Олабуқа тумани аҳолиси мазкур сув омборини Ўзбекистон Қирғизистонга қайтариши шартлигини иддао қилмоқда. Бу ҳақда туман аҳолиси вакиллари Қирғизистон Бош вазири Тўқўн Мамитов билан бўлган учрашув чоғида маълум қилдилар.\nУларнинг айтишларича, Косонсой сув омбори собиқ Шўро даврида қурилган ва Ўзбекистонга фойдаланиш учун берилган. 2010 йилги Ўш қирғини пайтади Косонсой сув омбори ҳудудида яшовчи юзга яқин ўзбекистонлик оила бошқа жойга кўчирилган. Қирғизистонда вазият барқарорлашгач, ўзбекистонликлар яна ўз уйларига қайтган.\n-Союз пайтида Қирғизистоннинг Тераксой дарёсини тўсиб, сув омборини қуришган. Қирғизистон бу сув омборидан бир томчи ҳам сув олмайди. Сув омбори атрофида юз оила яшайдиган ўзбек қишлоғи бор. Союз тарқаганидан сўнг бу сув омбори юзасидан Ўзбекистон билан бирон бир ҳужжат ёки шартнома имзоланганини ҳам билмаймиз, -деди олабуқалик Аман Качикеев.\nОлабуқаликлар Бош вазир ўринбосари билан учрашуви чоғида Косонсой сув омбори яқинидаги қишлоқда Ўзбекистоннинг 250 нафар фуқароси ноқонуний яшаб келаётганини ҳам иддао қилдилар.\nМаҳаллий ҳокимият эса ҳукуматга Косонсой сув омбори ҳудуди Қирғизистонга тегишли экани юзасидан барча ҳужжатлар ва картографик маълумотлар мавжудлигини, бу ер Қирғизистон ҳудуди эканини тасдиқловчи ҳужжатлар бор эканини билдирган.\nҚирғизистон Бош вазири ўринбосари Тўқўн Мамитовнинг айтишича, олабуқаликларнинг талаби Ўзбекистон-Қирғизистон чегарасини аниқлаш юзасидан ўтадиган навбатдаги музокаралар кун тартибига киритилади.\n-Маҳаллий аҳоли бу масалани тез орада ҳал қилиб берилишини талаб қилаяпти. Мен уларга бу масала Ўзбекистон-Қирғизистон чегараларини аниқлаш давлатлараро комиссияси учрашувида муҳокама қилинишини айтдим. Бу масалани қатъийлик билан ҳал этишга ҳаракат қиламиз, -деди Тўқўн Мамитов.\nЧегара масаласи бўйича мутахасислар икки давлат ўртасида Косонсой каби баҳсли бўлиб турган ҳудудлар элликдан кўпроқ эканини ва сўнгги пайтларда мазкур ҳудудларда низоли вазиятлар кўпая бошлаганини айтадилар.\nМасалан, сентябр ойида Ўзбекистоннинг 50 дан ортиқ чегарачиси икки давлат ўртасида баҳсли бўлиб турган Унгуртоғ ҳудудига кириб келган ва Қирғизистонга қарашли ретранслятор атрофига чегара пости ўрнатган эди. Қирғизистон томони ҳам баҳсли ҳудудга ўз ҳарбийларини киритган. Натижада бу вазият Қирғизистоннинг Ахси тумани аҳолиси ўртасида ваҳима кайфиятини пайдо қилган эди.\nАхси туман аҳолиси ва фуқаролик жамияти фаоллари Унгуртоғ масаласида Ўзбекистон чегарачилари ҳаракатидан норозилик билдириб бир неча марта туман марказида ҳамда Бишкекдаги Ўзбекистон элчихонаси олдида митинг ўтказган.\nМазкур масала 30 сентябрда Ўзбекистон ва Қирғизистон чегара хизмати раҳбарлари учрашувида муҳокама қилиниб, ижобий ҳал этилган, икки давлат чегарачилари бир вақтнинг ўзида баҳсли ҳудуддан олиб чиқиб кетилган эди.\nБоткенликлар Водилдаги янги чегара пунктларига қарши\nЎзбекистонлик аёл Қирғизистон чегарачиси томонидан яраланди\nЎзбек чегарачилари босқини ҳақидаги хабар рад этилди\nЎзбекистон ва Қирғизистон чегарачилари Ўшда учрашди\nЎзбек ва қирғиз ҳарбийлари Унгуртоғдан чиқарилди


Ислом Каримовнинг ўғли «Ўзбекистон ҳаво йўллари»ни судга берди - Фарғона.Ру ахборот агентлиги\n12:47 msk, 24 Июнь 2019\nПетр Каримов 1997 йилда. Алишер Таксановнинг Facebook саҳифасидаги фотосурат\nМосква шаҳар Тверь тумани судига П.И.Каримов номидан даъво аризаси келиб тушган. У “Ўзбекистон ҳаво йўллари” миллий авикомпаниясидан ўз ҳақини ундириб берилишини талаб қилмоқда. “Би-би-си” ўзбек хизмати маълумотига кўра, даъво аризаси Ўзбекистоннинг биринчи президенти Ислом Каримовнинг биринчи хотинидан туғилган ўғли Петр Каримов томонидан берилган.\nНашр таъкидлашича, Петр Каримов бир неча йил давомида "Ўзбекистон ҳаво йўллари"да юқори лавозимни эгаллаб келган, аммо 2016 йил 2 сентябрида отаси Ислом Каримовнинг вафотидан сўнг, ишдан бўшатилган. Петр Каримовнинг даъво қилишича, ўзбек ҳаво йўллари бундай вақтда ходимга тўланиши керак бўлган компенсацияни тўламаган.\nЭндиликда Петр Каримов меҳнат қонунчилигига мувофиқ, тўланмаган маошларни ундиришга умид қилмоқда. Даъво аризасини қанча пул ундириб берилиши талаб қилинаётгани ҳақида маълумот йўқ.\nТверь туман суди сайти маълумотига кўра, П. Каримовнинг аризаси август охирида рўйхатга олинган, ушбу иш бўйича янги суд мажлиси 24 октябрь куни ўтиши керак.\nҚайд этамиз, Ислом Каримовнинг ўғли “Ўзбекистон ҳаво йўллари” авиакомпаниясида ишлаши ҳақида ОАВ олдин хабар бермаган. У Каримовнинг биринчи турмуш ўртоғи 2008 йилда вафот этган Наталья Кучма билан турмушидан 1966 йилда дунёга келган ягона фарзанд экани айтилади. Москва вилоятида истиқомат қилади. Бир мунча вақт олдин Ўзбекистон Ташқи иқтисодий фаолият банкининг шўъбаси бўлган “Азия-Инвест Банк” банкида бошқарув раисининг ўринбосари бўлиб ишлаган.


Ўзбекистон пахта етиштиришни қисқартирди - Халқ сўзи\nЎзбекистон пахта етиштиришни қисқартирди\n16:08 19 Сентябр 2019 Жамият\nСтатистикага кўра, бу ҳажм ўтган йилга нисбатан учдан бир қисмга камайган.\nЎзбекистонда жорий йил 8 ойида ишлаб чиқарилган пахта 321 минг тоннани ташкил этди. Бу ҳақда Давлат статистика қўмитаси маълум қилди.\nУнга кўра, ушбу кўрсаткич ўтган йилдагига нисбатан ўттиз фоиз камдир.\n2018 йил ноқулай об-ҳаво, жумладан, ёғингарчилик камлиги ва совуқ туфайли ғўза ўсиши 10-15, айрим жойларда 20-25 кунгача кечикиб кетганди.\nЯнварь-август ойларида Ўзбекистондан пахта экспорти 30 фоиз ортган(232,5 млн. доллар). Шу давр ичида 1 млрд. доллардан зиёд тўқимачилик маҳсулотлари ҳам четга сотилган.\nБироқ 2025 йилга келиб Ўзбекистон пахта толаси экспортидан бутунлай воз кечиб, уни ички бозорда тўлиқ қайта ишлашни таъминлашни мақсад қилган. Бу ҳақда “Ўзтўқимачиликсаноат” уюшмаси стратегик прогнозлаштириш департаменти бошлиғи Дилбар Муҳаммедова айтиб ўтган.\nҲар йили мамлакатимиз қарийб 3,5 млн. тонна пахта хом ашёси ва 1-1,2 млн. тонна пахта толаси ишлаб чиқаради. Пахта толасининг қарийб 50 фоизи экспортга чиқарилади. Расмий статистикага кўра, Ўзбекистондан пахта экспорти 2017 йилда 25,2 фоиз(477 минг тоннагача) қисқариб, унинг экспорт тузилмасидаги улуши 3,4 фоизгача, ишлаб чиқариш эса 951,9 минг тонна(минус 8 фоиз)га камайган.


05 апрел 2020, Тошкент вақти: 16:00\nПрофессор Ойбек Кимсанбоев ва рангли пахта\nҚишлоқ хўжалиги фанлари доктори, профессор Ойбек Кимсанбоев, Россия иқлими шароитида дунёда илк бор рангли пахта навини яратишга муваффақ бўлганини айтади.\nОйбек Кимсанбоевнинг Озодликка маълум қилишича, Россияда 5 йил давомида лабаратория ва дала шароитларида олиб борган тадқиқотлари натижасида фоксфайбер (сариқ), қумранг, хакки (оч яшил) ва яшил рангли пахта навларини яратган.\nУ сўзининг исботи сифатида ўзи яратган рангли пахта навларининг видео тасвирларини Озодликка тақдим қилди.\nТадқиқотлар профессор Ойбек Кимсанбоев бошчилигидаги Волгоград Давлат аграр университети олимлари томонидан университет қошидаги пахта генентикаси, селекцияси ва уруғчилиги илмий тадқиқот марказида олиб борилган.\n43 яшар Ойбек Кимсанбоевнинг айтишича, илк бор рангли пахтани Россия иқлимига мос дала шароитида 2017 йилда етиштиришга муваффақ бўлган.\nИкки йил муқаддам Ойбек Кимсанбоев бошчилигидаги Волгоград Давлат Аграр Университети олимлари совуқ шимолий иқлимга махсус мослаштирилган пахта навини етиштирган эди.\nРангли пахта фойдаси?\nОйбек Кимсанбоев етиштирган рангли пахта\nОйбек Кимсанбоевнинг билдиришича, рангли пахтанинг яратилгани яқин келажакда юқори сифатли пахта толасини етиштириш имконини яратади.\n-Бу эса, биринчидан, органик пахта сегментида бозор талабларига тўғри келадиган хом ашё яратиш имконини беради. Иккинчидан, бу кашфиёт дунёда табиий селекция асосида “умные ткани” (“ақлли матолар”) ишлаб чиқаришни йўлга қўйишга имконият беради, – деди Ойбек Кимсанбоев.\nУнинг ишонишича, рангли пахтанинг яратилиши саноатда ишлатилувчи пахта маҳсулотлари таннархини туширишга хизмат қилалди.\n-Мисол учун, ишлаб чиқаришда пахтани бўяш учун бир квадрат метрга 2 доллар сарфланади. Бу харажат фақат кимёвий бўёқни ҳисоблаганда. Бу ерда мен сувни, электр энергияни, хом ашёни тайёрлаш жараёнидаги бошқа харажатларниҳисоблаётганим йўқ, – дейди Ойбек Кимсанбоев.\nЎзбекистонлик олим унинг кашфиёти, шунингдек, пахтага асосланган бошқа ишлаб чиқариш соҳалари, жумладан енгил саноат, тиббиёт ва ҳарбий саноатга катта манфаат келтиришига ишонишини айтди.\nОйбек Кимсанбоев Тошкент давлат аграр университетини 1995 йилда тугатган.\n1998 йил фан номзоди, 2008 йилдадокторлик илмий даражасига эришган.\nЎзбекистонлик олим 2013 йилдан буён Волгоград Давлат аграр университетида профессор лавозимида илмий изланишлар олиб боради.\nРоссия пахта хомашёси ишлаб чиқарувчимамлакат ҳисобланмайди.\nЎзбек олимининг кашфиёти келажакда Россиянинг пахта етиштирувчи мамлакатлар қаторига кириш уринишларига ёрдам бериши мумкин.


Республиканинг 8 мактабида Дэвид Фрост муаллифлик концепцияси жорий этилди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистонда муаллимлар ўртасида етакчиликни қўллаб-қувватлашга қаратилган нодир таълимий лойиҳа ишга тушириляпти. Етакчи Британия экспертлари ишлаб чиққан халқаро лойиҳа мамлакатимизда илк бора 2016 йилда синовдан ўтказилган. Икки ўқув йили давомида Дэвид Фростнинг 30 йил давомида ишлаб чиққан муаллифлик концепцияси республиканинг 8 мактабида муваффақиятли жорий этилди. Бу йилдан бошлаб инновациявий дастур Нур-Султон, Алмати, Тароз ва Кўкшетаудаги 16 та мактабда йўлга қўйилиши режалаштирилган.\nДЭВИД ФРОСТ, HERTSCAM NETWORK КАСБИЙ ҲАМЖАМИЯТ АСОСЧИСИ ВА ВАСИЙЛИК КЕНГАШИ АЪЗОСИ /БУЮК БРИТАНИЯ/:\n- Биз уч йил давомида вазиятни ўргандик ва эндиликда мазкур лойиҳани бошлаймиз. У аввалбошида халқаро лойиҳа сифатида ишлаб чиқилган, аммо уни бу ерга мослаштирдик. Кўкшетау ва Тароздаги мактабларда иккита пилот лойиҳани амалга оширдик. Бу нарса синов мақсадида қилинди, тизим қандай ишлашини кўрдик, Қозоғистондаги вазиятга мувофиқ механизмни, лойиҳа тузилмаларини қайта кўриб чиқдик ва мосладик.\nЭкспертлар айтишича, ўқитувчилар ўртасида лидерликни ривожлантириш бўйича ишларга янги технологияларни синовдан ўтказиш, замонавий таълим жараёнига аналитик ва ижодий ёндашув ҳам киради. Умуман олганда, бу методикани ўқитиш ўқитувчиларнинг семинар, конференция, консультация ва мактаблараро учрашувларда иштирок этишига асосланган.\nҚУРАЛАЙ МУКУШЕВА, 79-СОНЛИ МАКТАБ-ЛИЦЕЙ ДИРЕКТОРИ /НУР-СУЛТОН ШАҲРИ/:\n- Ушбу лойиҳа қисқа муддатли эмас, уни рўёбга чиқариш учун анча вақт зарур, кейин ҳам кузатиб борилади. Уни танлов деб тушуниш мумкин, ташкилотчилар ўзлари ўқитган одамларни, муаллимларни мониторинг қилади, улар эришган ютуқлар ҳисобга олинади ва бу натижалар билан, албатта, биз, директорлар ҳам танишамиз. Шу билан бирга, таълим олган устозлар келгусида жамоамизга кириб келган бошқа ўқитувчиларга ҳам таълим бериб боришидан хурсандмиз.\nАРДАҚ СМАҒУЛОВА, 8-СОНЛИ МАКТАБ-ЛИЦЕЙ ДИРЕКТОРИ /АЛМАТИ/:\n- Нафақат лидер раҳбарни, балки лидер мураббийларни ҳам тайёрлаб бориш зарур. Нега? Чунки лидер мураббий янгича босқич муаллими сифатида янгича фикрлаш, ўз-ўзига янгича тавсиф беришни шакллантиради. Ҳар бир ўқувчи янги ўқитувчи дарсларида таълим олар экан, олдинга бориш, ўзидаги қобилиятни рўёбга чиқариш, ўзини такомиллаштиришга интилади. Мазкур пилот лойиҳа борасида ўқитувчининг нопозициявий пешқадамлигини шакллантиришни кўзда тутади. Шу боис, ушбу ташаббус Қозоғистон учун жуда ўзига хос.\nКонцепция ишлаб чиқувчиларининг сўзларига кўра, “Мураббий лидерлиги” дастури бугунги кунда жаҳоннинг 15 мамлакати: Янги Зеландия, Португалия, Македония, Туркия, Греция, Молдова ва бошқа Европа мамлакатларида муваффақиятли татбиқ этилган. Келгуси йили Малайзия, Ирландия ва Қатарда унинг пилот лойиҳалари йўлга қўйилиши кутиляпти.\nКўкшетауТарозДэвид ФростМураббий лидерлигиҚозоғистонлик муаллимлар


22:30 / 28.09.2017\nSony’нинг жорий смартфонлари дизайни компаниянинг 2013 йилда чиқарилган илк смартфони Xperia Z’га ўхшаш кўринишда бўлиб, 2017 йилда қиррали корпусларга жойланган ҳошиясиз экранлар урф бўлганда бу қурилмалар анчагина эски кўринадилар.\nSony’нинг Ҳиндистондаги бошқарувчи директори Кеничиро Хибининг Indian Express нашрига берган интервьюсида у компанияси смартфонлари кўринишини тўлиқ ўзгартириб, моделлар қаторини замонавийлаштирмоқчилигини маълум қилган.\nБироқ Хиби янги смартфонлар чиқарилиши санасига ойдинлик киритмаган. Унинг айтишича, бу тез орада юз беради. Эҳтимол, япон компаниясининг янги смартфонлари 2018 йилдан олдинроқ чиқмас. Компания анъанавий равишда йилига икки марта: февралда Mobile World Congress ва августда Берлиндаги IFA кўргазмаларида катта эълонлар қилади.\nТаъкидланишича, янги қурилмалар ингичка ҳошия ва чўзилган, эҳтимол томонлари нисбати 18:9 бўлган экран олиши мумкин.\nSony смартфонлар Xperia Z


«Насаф» — «Сўғдиёна» учрашувида оммавий жанжал юзага келди. Ўйинни «Нефтчи» футболчисидан тепки еган Шавкат Насибуллаев бошқариб бораётганди (видео) - Daryo\n01:06, 05.07.2021 88697\n«Насаф» — «Сўғдиёна» учрашувида оммавий жанжал юзага келди. Ўйинни «Нефтчи» футболчисидан тепки еган Шавкат Насибуллаев бошқариб бораётганди (видео)\nЭслатиб ўтамиз, Шавкат Насибуллаев 2020 йилнинг декабрь ойида «Нефтчи» ва «Турон» ўртасидаги Про-Лиганинг сўнгги тур ўйинида фаолият олиб борганди. Бу учрашув сўнгида ҳакамларга нисбатан «Нефтчи» футболчилари ва мухлислари томонидан тажовузкор ҳаракатлар амалга оширилганди. Натижада бир нечта кишига жиноий иш қўзғатилган, Насибуллаевга оёқ билан зарба берган Жамшид Тўрақулов 10 йилга футболга оид ҳар қандай фаолиятдан четлатилган, «Нефтчи» эса 100 миллион сўм жаримага тортилганди.\n00:21, 07.09.2021 135779\n08:12, 20.08.2021 107561\n14:22, 27.08.2021 77430\n23:28 Бугун 2282\n09:14 Бугун 60178


Тошкент вилоятида янги шакар заводи қурилади – mulkdor.com\nТошкент вилоятида янги шакар заводи қурилади\nJanuary 22 2019, 07:01 ИнвестицияИқтисодИқтисодиёт хабарлариЎзбекистонЯнгиликлар\nЎзбекистоннинг Бельгиядаги элчиси Дилёр Ҳакимов Бельгиянинг DSEC компанияси раҳбарияти билан учрашди. Учрашувда Тошкент вилояти ҳудудида шакар ишлаб чиқаришни йўлга қўйиш бўйича лойиҳани амалга ошириш истиқболлари муҳокама қилинди. Бу ҳақда UzDaily га асосланиб “Соф уз” сайти хабар берди.\nШу мақсадда эҳтимолий заёмчилар, жумладан Германиянинг Commerzbank банки билан Ўзбекистонга кредит бериш ҳамда Европа кредит суғуртачилари гуруҳи Credendo билан лойиҳани амалга ошириш билан боғлиқ хатарларни қоплаш бўйича дастлабки музокаралар олиб борилган.\nМузокаралар натижаларига кўра Commerzbank кредит ажратиш учун дастлабки шарт сифатида заёмчи бўлиб иштирок этувчи Ўзбекистон банкининг капиталлашуви камида 80—85 миллион еврони ташкил қилиши кераклигини белгилаган.\nБугунги кунда DSEC Ўзбекистонда «Шакар холдинг» МЧЖ билан фаол иш олиб бормоқда. Имзоланган келишув доирасида Тошкент вилояти ҳудудида DSEC технологиялари бўйича шакар ишлаб чиқаришни йўлга қўйиш лойиҳаси амалга оширилмоқда.\nЛойиҳанинг қиймати 110 миллион еврони ташкил қилади. Ундан 25 миллион доллари Ўзбекистон томонидан, қолган маблағ эса сармоячилар томонидан ажратилади.


Январь-апрель ойларида Испанияга рекорд даражадаги 16 млн сайёҳ ташриф буюрди\n21:29 / 22.05.2015\n2015 йилнинг январь-апрель ойларида Испанияга рекорд даражадаги 16 млн сайёҳ ташриф буюрди. Бу кўрсаткич 2014 йилнинг шу даврига нисбатан 4,4 фоиз кўпроқни ташкил қилди, деб хабар бермоқда El Mundo нашри.\nИспания кўпроқ британиялик, франциялик ва германиялик сайёҳлар орасида машҳур бўлмоқда. Бу давлатлардан ташриф буюрган сайёҳлар улуши умумий сайёҳларнинг 53 фоизини ташкил қилди. Британиялик сайёҳларнинг сони 5,5 фоизга ошган ҳамда деярли 3,3 млн, францияликлар сони 4,6 фоизга ошган ва 2,6 млн, германияликлар 0,3 фоизга ошган ва 2,5 млн гача етган.\nҲисобот даврида италиялик сайёҳларнинг сони энг кўп миқдорга, яъни 12,2 фоизга ўсган ҳамда 990,4 минг сайёҳни ташкил қилган.\nИспанияга ташриф буюрувчи россиялик сайёҳлар сони 28,3 фоизга тушиб кетган ҳамда 162 минг кишини ташкил қилган.\nИспанияга кирувчи сайёҳлик оқимининг 74,1 фоизи Каталония, Канар ороллари, Андалусия ва Мадридга тўғри келган.


Аёлларни зўравонликдан ҳимоя қилиш учун янги мобил иловаси ишга туширилди - 09.12.2020, Sputnik Ўзбекистон\n“Нажот” иловаси қурбоннинг оиласига ёрдам сўраб хабар жўнатади ва унинг манзилига ҳавола юборади. Иловада ёрдам учун хабарга жавоб бера оладиган 5 тагача яқин... 09.12.2020, Sputnik Ўзбекистон\n“Нажот” иловаси қурбоннинг оиласига ёрдам сўраб хабар жўнатади ва унинг манзилига ҳавола юборади. Иловада ёрдам учун хабарга жавоб бера оладиган 5 тагача яқин кишиларнинг контактларини қўшиш мумкин.\nТОШКЕНТ, 9 дек — Sputnik. Ўзбекистонда аёлларни зўравонликдан ҳимоя қилиш учун “Нажот” мобил иловаси ишга туширилди. Бу ҳақда Сенат матбуот хизмати хабар қилди.\nИлованинг бош саҳифасида фавқулодда вазият учун мўлжалланган “Ёрдам тугмаси” мавжуд. Агар фойдаланувчи оиладаги зўравонлик қурбонига айланган бўлса, ушбу тугмани босиб, 3 сониядан кўпроқ ушлаб туриш керак. “Нажот” иловаси қурбоннинг оиласига ёрдам сўраб хабар жўнатади ва унинг манзилига ҳавола юборади.\n“Ёрдам” тугмачасини ишлатиш учун “Ёрдам учун контактлар” бўлимига фойдаланувчи яқинларининг контактларини ва ёрдам ҳақидаги хабарни қўшиши керак. Ёрдам учун хабарга жавоб бера оладиган 5 тагача яқин кишиларнинг контактларини қўшиш мумкин. Ушбу одамларни илова тўғрисида олдиндан огоҳлантириш тавсия этилади.\nШунингдек, фойдаланувчи “Энг яқин ёрдам марказига хабар бериш” параметрини танлаши мумкин. Шунда фойдаланувчи учун хавф тўғрисида хабар энг яқин реабилитация марказига юборилади.\nИловада “Ёрдам марказлари” бўлими ҳам мавжуд. Унда оилавий муаммолар, зўравонлик ва фавқулодда вазиятларда ёрдам учун мурожаат қилиш мумкин бўлган жойлар ҳақида маълумот олиш мумкин. Ушбу марказларда, лозим бўлса, психолог, шифокор ёки ҳуқуқшунос маслаҳатларини олиш ва ҳимояланган турар жой бўйича ёрдам кўрсатилади.\nИловада ҳар бир ҳудуддаги зўравонлик қурбонларини реабилитация қилиш марказлари рўйхати ҳамда марказларнинг манзили харитада келтирилган. Керакли ҳудудни танлаб, ушбу марказларнинг манзили ва контактлари тўғрисида маълумот олиш мумкин.\n“Билиш муҳим” бўлимида аёллар саломатлиги, аёллар ҳуқуқларини ҳимоя қилишнинг ҳуқуқий асослари, оилавий муносабатлар, ҳуқуқий масалалар ва бошқа масалаларга оид энг кўп тарқалган саволларга жавоблар мавжуд. Шунингдек, ҳимоя ордерини олиш бўйича кўрсатмалар мавжуд. Бундан ташқари, фойдаланувчи зўравонлик турини аниқлаш ёки зўравонлик нима эканлигини тушуниш учун тестлардан ўтиши мумкин.\nУшбу бўлимда фойдаланувчи тестдан ўтиши ва ўзига нисбатан зўравонлик борлигини аниқлаши ва қандай ёрдамга муҳтожлигини тушуниши мумкин. Масалан, агар жавобларда «кўпинча» ва «доимий» жавоблар устунлик қилса, демак, фойдаланувчи оиласида зўравонлик муаммоси долзарбдир\nҚаерда ва қандай бўлишидан қатъи назар, фойдаланувчи ёрдам олгунча: у тақдим этган барча маълумотлар сир сақланади. Ушбу мобил илова ўзбек ва рус тилларида мавжуд. Яқин орада “Нажот” мобил иловасини PlayStore-да юклаб олиш мумкин.\nМаълум қилинишича, Ўзбекистонда 2020 йил январь–сентябрь ойларида зўравонликдан жабрланган шахсларни реабилитация қилиш ва мослаштириш марказларига 14 849 та мурожаат келиб тушган.


Нукусда Япония маданияти кунлари бошланди\n15:38 / 11.05.2015\nҚорақалпоғистонда 11-13 май кунлари иккинчи марта Япония маданияти кунлари бўлиб ўтади. Бу ҳақда UzDaily хабар бермоқда.\nЎзбекистон Бадиий Академияси, Икуо Хираяма Халқаро маданият карвон саройи ва Тошкент Фотосуратлар уйи томонидан ташкил этилган тадбир ўтган йили бўлгани каби Ўзбекистон Бадиий Академияси Қорақалпоғистон бўлими Кўргазмалар залида бўлиб ўтади.\n11 май куни Япониянинг анъанавий санъат турларидан бири – Сумиэга бағишланган кўргазманинг очилиши бўлиб ўтди. Кўргазмада япон медиатив мўйқалам рассомчилигининг 50га яқин намуналари намойиш этилмоқда.\nИккинчи бор ўтказилаётган “Қорақалпоғистонда Япония маданияти кунлари”даги, чой маросими, икебана, кириэ, оригами каби маҳорат ошириш дарслари япониялик мутахассислар ва Икуо Хираяма Халқаро маданият карвон саройи томонидан ташкил этилган.\nҚорақалпоғистонда 2014 йилги Япония маданияти кунлари 12-14 май кунлари зўр муваффақият билан ўтказилганди.


ЎзР Конунчилиги Солиқлар. Мажбурий тўловлар 2008 йилдан солиқ қонунчилигига оид ўз кучини йўқотган ҳужжатлар\nТошкент шаҳар ҳокимининг 29.01.2018 й. 150-сон "Тошкент шаҳридаги давлат кўчмас мулкидан фойдаланганлик учун 2018 йилда қўлланиладиган ижара тўловининг энг кам ставкалари ҳақида"ги Қарори\nТошкент вилояти ҳокимининг 27.01.2018 й. 81-сон "Тошкент вилоятида давлат кўчмас мулкидан 2018 йилда фойдаланганлик учун ижара тўловининг энг кам ставкалари тўғрисида"ги Қарори\nТошкент шаҳар ҳокимининг 29.12.2016 й. 1161-сон "Тошкент шаҳридаги давлат кўчмас мулкидан фойдаланганлик учун 2017 йилда қўлланиладиган ижара тўловининг энг кам ставкалари ҳақида"ги Қарори\nТошкент шаҳар ҳокимининг 16.03.2016 й. 241-сон "Тошкент шаҳридаги бозорлар ва савдо комплексларининг маъмурияти томонидан ундириб олинадиган бир марталик йиғимлар, ижара тўловлари ва кўрсатиладиган хизматлар қийматининг янги миқдорларини жорий этиш тўғрисида"ги Қарори\nТошкент шаҳар ҳокимининг 04.01.2016 й. 1-сон "Тошкент шаҳридаги давлат кўчмас мулкидан фойдаланганлик учун 2016 йилда қўлланиладиган ижара тўловининг энг кам ставкалари ҳақида"ги Қарори\nТошкент шаҳар ҳокимининг 31.12.2014 й. 1079-сон "Тошкент шаҳридаги давлат кўчмас мулкидан фойдаланганлик учун 2015 йилда қўлланиладиган ижара тўловининг энг кам ставкалари ҳақида"ги Қарори\nТошкент вилояти ҳокимининг 27.12.2014 й. 327-сон “Вилоятда давлат кўчмас мулкидан 2015 йилда фойдаланганлик учун ижара тўловининг энг кам ставкалари тўғрисида”ги Қарори\nТошкент шаҳар ҳокимининг 04.03.2014 й. 213-сон "Тошкент шаҳридаги бозорлар ва савдо комплексларининг маъмурияти томонидан ундириб олинадиган бир марталик йиғимлар, ижара тўловлари ва кўрсатиладиган хизматлар қийматининг янги миқдорларини жорий этиш тўғрисида"ги қарори\nТошкент шаҳар ҳокимининг 14.01.2014 й. 48-сон "Тошкент шаҳридаги давлат кўчмас мулкидан фойдаланганлик учун 2014 йилда қўлланиладиган ижара тўловининг энг кам ставкалари ҳақида"ги Қарори\nХалқ депутатлари Тошкент шаҳар Кенгашининг 09.07.2013 й. 263/4-27-сон "Халқ депутатлари Тошкент шаҳар Кенгашининг 2013 йил 9 апрелдага "Тошкент шаҳридаги бозорлар ва савдо комплексларида ундириладиган бир марталик йиғимлар, ижара тўловлари ва кўрсатиладиган хизматлар қийматининг янги микдорларини жорий этиш тўғрисида"ги 239/4-25-сон қарорига ўзгартиришлар киритиш ҳақида"ги Қарори\nХалқ депутатлари Тошкент шаҳар Кенгашининг 09.04.2013 й. 239/4-25-сон "Тошкент шаҳридаги бозорлар ва савдо комплексларида ундириладиган бир марталик йиғимлар, ижара тўловлари ва кўрсатиладиган хизматлар қийматининг янги миқдорларини жорий этиш тўғрисида"ги Қарори\nТошкент вилояти ҳокимининг 24.12.2012 й. 260-сон "Вилоятда давлат кўчмас мулкидан 2013 йилда фойдаланганлик учун ижара тўловининг энг кам ставкалари тўғрисида"ги Қарори\nТошкент вилояти ҳокимининг 28.12.2011 й. 254-сон "Тошкент вилояти ҳудудида давлат кўчмас мулкидан фойдаланганлик учун ижара тўловининг энг кам ставкалари тўғрисида"ги Қарори\nТошкент шаҳар ҳокимининг 06.12.2010 й. 686-сон "Тошкент шаҳар ҳокимининг 2010 йил 25 январдаги 41-сонли қарори 1 ва 2-иловаларига қисман қўшимча ва ўзгартириш киритиш ҳақида"ги Қарори\nТошкент вилояти ҳокимининг 24.02.2010 й. 81-сон "Тошкент вилояти ҳудудида давлат кўчмас мулкидан фойдаланганлик учун ижара тўловининг энг кам ставкалари тўғрисида"ги Қарори\nТошкент вилояти ҳокимининг 20.07.2009 й. 151-сон "Тошкент вилояти ҳудудида давлат кўчмас мулкидан фойдаланганлиги учун қўлланадиган ижара тўловининг энг кам ставкалари тўғрисида"ги Қарори\nТошкент шаҳар ҳокимининг 04.01.2009 й. 1-сон "Тошкент шаҳри бўйича 2009 йил учун маҳаллий солиқлар ва йиғимлар ставкалари тўғрисида"ги Қарори\nТошкент вилояти ҳокимининг 11.02.2008 й. 32-сон "Вилоят ҳудудида қўлланиладиган ижара ҳақининг ягона ставкалари тўғрисида"ги Қарори


Еттита энг фойдали ўсимлик ёғи - Darakchi\nЕттита энг фойдали ўсимлик ёғи\nСАЛОМАТЛИК 27.11.2013, 16:21\nНорвегия Мия институти олимлари мия узоқ вақт давомида фаол ва ёш бўлиб қолиши учун ҳар куни икки ош қошиқ ўсимлик ёғини истеъмол қилиш кераклигини исботлади.\nҲамма гап қон томирларида (шу жумладан, бош мияни озиқлантирувчи майда капиллярларда) холестерин моддасининг қолишига қарши курашишда ёрдам берадиган F витамини ва ҳужайра мембраналари қурилишида қатнашувчи олеин кислотасида. У асаб тўқималарининг шикастланган ҳужайралари янгиланиши ва тикланишига ёрдам беради,\nяъни мия нейронларининг ёшариши учун жавобгар ҳисобланади.\nШунингдек, ўсимликёғлари А (тери, кўриш қобилияти ва иммунитет учун зарур бўлган) ва Е\n(антиоксидант, инфекциялардан ҳимоя қилади) витаминларига бой.\nҚуйида эътиборингизга 7 та энг фойдали ўсимлик ёғинитақдим этамиз\nЗайтун ёғи. Ушбу ёғнинг этикеткада кўрсатиладиган кислоталиликдаражасига эътибор қаратинг. У қанчалик паст бўлса (0,8%гача), ёғ шунчалик юқори сифатли ҳисобланади. Зайтун ёғини Қадимги Юнонистонда “суюқ олтин” деб аташган. Унда олеин кислотаси жуда катта миқдорда мавжуд. Зайтун ёғи қиздирилганида канцерогенларни деярли ҳосил қилмайди.\nКунгабоқар ёғи. Лецитин моддасининг энг яхши манбаи. Ушбу моддаболанинг асаб тизими шаклланишига ёрдам беради, катта ёшда эса ақл фаоллиги варавшанлигини сақлайди. Шунингдек, лецитин анемия ва стрессларда кучларнитиклашга ёрдам беради.\nМаккажўхори ёғи. У организмдаги холестерин алмашинувини жуда яхшитартибга солади. “Ёмон” қаттиқ ёғларнинг парчаланишига ёрдам беради. Маккажўхори ёғида фосфор ҳосилалари, яъни фосфатидлар бўлиб, улар мия учун жуда фойдали ҳисобланади. Шунингдек, ушбу ёғ таркибидаги никотин кислотаси (РР витамини) юрак-қон томирларининг ўтказиш хусусиятини яхшилайди.\nХантал ёғи. Ўзининг бактерицид хусусиятлари сабабли нимагақўшилган бўлса, ўша маҳсулотнинг узоқроқ сақланишига, яралар ва куйган жойларнинг тезроқ битиб кетишига ёрдам беради. Хантал ёғи иситувчи ва юмшатувчи хусусиятларга ҳам эга бўлиб, бронхит ва ангиналар пайтида у билан ингаляциялар қилиш фойдали. Бироқ бу ёғни овқатга кўп ишлатиб бўлмайди. Ўзининг фойдали хусусиятларига қарамасдан, хантал ёғи таркибида организмдаги овқат ҳазм қилиш ферментлари томонидан парчаланмайдиган кислоталар мавжуд.\nЗиғир ёғи. Ўсимлик ёғлари орасида энг паст калорияли бўлиб,озиш учун мўлжалланган парҳезларда фойдаланилади. Жигардаги токсинларни чиқаришга ёрдам беради. Таркибидаги Омега-3 кислотаси миқдори бўйича балиқ мойини ортда қолдиради. Зиғир уруғида нитратларни (масалан, сотиб олинган мева ва сабзавотлардаги) йўқ қилувчи антиоксидант мавжуд.\nКунжутёғи.Таркибидаги кальций моддаси бўйича ёғлар орасида чемпион ҳисобланади. Уни аёллар ёғи ҳам дейишади. Ушбу ёғ, айниқса, ҳомиладорлик даврида ва гормонал ўзгаришлар пайтида жуда фойдали. Қалқонсимон без ва подагра (бўғимлардаги зарарли тузларни чиқаради) касалликларида аҳволни яхшилашга ёрдам беради. Аммо кунжут қоннинг қуйилиш хусусиятини кучайтиради. Шу боис юрак касалликлари ва варикозга чалинган одамлар уни эҳтиёткорлик билан истеъмол қилишлари зарур.\nҚовоқ ёғи. Рух моддасининг ажойиб манбаи. Ушбу модда эсаэркакларда тестостерон гормонининг ишлаб чиқилишига ёрдам беради. Қовоқ ёғини зайтун ёғи билан аралаштириб, салатларга қўшиш мумкин. Бироқ бу ёғда қовуриш тавсия этилмайди – овқатингиз куйиб кетиши ва ундан ёқимсиз ҳид келиб туриши мумкин. Бундан ташқари, қовоқ ёғида селен моддаси кўп. Йилнинг совуқ даврида у иммунитетни оширади.\nДорихоналарда сотилаётган вирус блокатор бизни коронавирусдан ҳимоя қилишга қодирми?


Ўзбекистон Миллий кутубхонасида “Нодир дурдоналар муаллифи” деб номланган адабиётлар кўргазмаси\n2019 йил 21 июль куни Ўзбекистон Миллий кутубхонасининг “Жаҳон” ўқиш залида америкалик ёзувчи Эрнест Хемигуэй таваллудининг 120 йиллигига бағишланган “Нодир дурдоналар муаллифи” деб номланган адабиётлар кўргазмаси очилди. Кўзгазмада муаллифнинг турли тилларда чоп этилган сара асарлари ўрин олган.\nЭрнест Миллер Хемингуэй 1899 йилнинг 21 июль куни Иллинойснинг Оак Парк деган жойида дунёга келди. Ёш Хемингуэй 1913-1917 йилларда Оак Парк ва Ривер Форест Хайдаги мактабларга қатнаган. Барча фанлардан аъло баҳога ўқиш билан бирга, бокс ва америкача футбол билан шуғулланган.\nУнинг дастлабки ижодий машқлари мактаб нашрлари бўлмиш “Ртапезе” ҳамда “Табула”да чоп этилади. Кейинчалик ўша нашрларга ўзи муҳаррирлик қилади. Баъзан Ринг Ларднерга ҳавас қилиб, “кичик Ринг Ларднер” тахаллуси остида ижод ҳам қилади. Мактабни тамомлагач, “Канзас Сити Стар” газетасида мухбир сифатида иш бошлайди.\nОв қилиш, балиқ тутиш, ўрмонда ва Шимолий Мичигандаги кўллар бўйида сайр қилиш унга жуда ёқарди.\nЭрнест биринчи жаҳон урушида қатнашади. Бироқ кўриш қобилияти пастлиги сабабли тиббий кўрикдан ўтолмай, қизил хоч жамиятига аъзо бўлади. Фронтда ўлим билан илк маротаба юзма-юз келган адиб кейинчалик бу ҳақда ўзининг “Ўлимнинг табий тарихи” ҳикоясида баён этади. Мазкур урушда Хемингуэй жиддий жароҳатланди. Руҳиятида ўчмас из қолдирган уруш унинг асарларида, ҳусусан, “Алвидо, қурол!” ва “Энг қисқа ҳикоя” асарларида ўз ифодасини топди. Урушдан кейин Хемингуэй ватанига қайтиб, “Торонта Стар” газетасидаги фаолиятини давом эттиради.\nДастлабки ҳикоялар китоби — «Бизнинг замонда» (1924), «Қуёш чиқади» (1926), «Алвидо, қурол!» (1929) романларида урушнинг бемисл мантиқсизликлари, инсон ҳақҳуқуқлари, эркига тажовуз, айни пайтда, инсоний мардлик, қадр-қиммат ва мухаббатнинг ҳар қандай ёвуз кучлардан устунлиги ёрқин ифодаланган. «Пешиндан кейинги ўлим» (1932), «Африканинг яшил тепаликлари» (1935), «Ғолибга байроқ берилмайди» (1933) ҳикоялар тўплами дунё юзини кўради. «Ҳўкизнинг шохи», «Френсис Макомбернинг бахти», «Килиманжаро қорлари» (1936) ҳикоялари, «Тўқчилик ва йўқчилик» (1937) романида Хемингуэй ижодий юксалиши кўзга ташланади. У ҳар қандай урушни қоралайди, шу туфайли инсоният азият чекаётганига эътибор қаратади. Бадиий жиҳатдан анча юксак бўлган «Дарёнинг нарёғида, дарахтлар соясида» (1950) романи, «Чол ва денгиз» (1952) қиссаси Хемингуэйга катта шуҳрат келтирди ва у Нобел мукофотига сазовор бўлди. Эрнест Хемингуэйнинг “Замонамизда”, “Аёлларсиз эркаклар” (1927) ва “Ғолиб ҳеч нарса олмайди” (1933) ҳикоялари Хемингуэйнинг моҳир ҳикоянавислигининг исботи ҳисобланади.\nУнинг «Чол ва денгиз», «Алвидо, қурол!» ва бошқа асарлари ўзбек тилига таржима қилинган.


“Google Translate”га ўзбек тили қўшилди » Скачать музыку бесплатно новинки музыки 2016-2017\nКомментариев: 0 Просмотров: 1 995 Дата: 13-12-2014, 14:03 Google Translate автоматик таржима онлайн-сервиси тиллари рўйхатида ўзбек тили ҳам пайдо бўлди. Эндиликда ўзбек тилидаги матнларни бошқа тилга ўгириш, бошқа тилдаги матнларни эса ўзбекчага автоматик таржима қилиш имконияти мавжуд бўлади.Google Translate хизматида ўзбек тили янги ишга тушгани сабабли бир қатор камчиликларга эга эканини кўриш мумкин. Бу борада ижтимоий тармоқлардаги муҳокамаларда ҳам ўқиш мумкин. Жумладан ибораларнинг нотўғри таржима қилинаётгани ва бутунлай тескари маънодаги таржималар ҳам мавжудлиги аниқланган.\nТаъкидлаб ўтиш жоиз, Google Translate хизмати жорий йил бошида янги тилларни, жумладан ўзбек тилини ҳам қўшиш бўйича кўнгиллиларни ҳамкорликка чақирганди. Улар махсус манзил – орқали рўйхатдан ўтиб, исталган хоҳловчи лойиҳа волонтёрига айланиши мумкинлиги, ёрдам бермоқчи бўлганлар нафақат ўзбек, балки инглиз тилини ҳам билишлари кераклиги таъкидлаб ўтилганди .Google Translate – бепул таржима хизмати бўлиб, унда нафақат алоҳида сўзларни, балки бутун бир матнлар ва вебсайтларни ҳам таржима қилиш мумкин. Ҳозирги вақтда сервис 90та тилни қўллаб-қувватлайди.Google таржимони юз миллионлаб ҳужжатлардаги ўзига хос иборалардан фойдаланиб, улар асосида таржиманинг энг яхши вариантини ишлаб чиқади. Одамлар томонидан таржима қилинган матнлардаги бир хил тузилмаларни топиб, сервис гап таржимаси бўйича ўз таклифларини ҳам бериши мумкин. Катта ҳажмдаги матнлардан стандарт қисмларни излаш жараёни статистик машина таржимаси деб аталади.Манба: www.Kun.uz


“МЮ” супертўпурардан айрилади ёхуд Иброҳимович “Лос-Анжелес Гэлакси”га ўтади\n16 март, 2017, 09:20\n“Манчестер Юнайтед”нинг асосий тўпурарига айланган швециялик ҳужумчи Златан Иброҳимовичнинг жамоадаги келажаги ноаниқ ҳолатге келиб қолди. Ҳозирги шароитда Златан яна бир йил Манчестерда қолиш имконига эга. Бундан ташқари, клуб раҳбарияти тўпурарга алоҳида икки йиллик шартнома таклиф қилиш ниятида.\nБироқ, Златан Иброҳимовичнинг уддабурон агенти Мино Райола АҚШнинг “Лос-Анжелес Гэлакси” клуби билан музокарага киришди. Бу клуб Златанни МЛСда тарихида энг катта маош оладиган футболчига айлантиришни ваъда қилган. Агар томонлар бир тўхтамга келса, Иброҳимович АҚШни забт этгани кетади.\nЗлатан Иброҳимович Хитой клубларидан йиллик маоши 30 миллион евро ваъда қилинган таклифлар олди. Бироқ, қайсар тўпурар Хитой Суперлигаси унинг мавқеига тўғри келмаслигини айтиб, рад жавобини берди.


Долзарб масалалар кўтарилди\n* Халқ билан мулоқот\nПрезидент Қ. Тўқаев томонидан амалга оширилаётган ижтимоий соҳадаги ислоҳотлар оддий одамларнинг ҳаётини тубдан ўзгартирмоқда. Йиллар давомида ечимини топмаган муаммолар аҳоли билан бевосита ва очиқ мулоқот туфайли ҳал қилинмоқда. Вилоят ҳокимининг жамоатчилик қабулхонаси бунда катта ўрин тутади. Яқинда вилоят раҳбари Ў. Шўкеев қабулида бўлган мақтаараллик оқсоқол Елемес Сабиров жануб аҳолиси учун муҳим бўлган долзарб муаммоларни кўтарди.\n– Авваламбор, анчадан буён айтилиб келаётгани билан ҳануз ечимини топмаган долзарб муаммо – пахта хўжалигида заҳарли химикатларни қўллашга барҳам бериб, ўрнига биоусулларни қўллаш масаласини ҳокимга айтдим. Маълумки, бугунги кунда пахтакорлар заҳарли кимёвий моддаларни бозордан сотиб олиб, экинга сепишади. Уни ким ва қачон олиб келишини биров билса, биров билмайди. Қолаверса, савдо ўринларида сотилаётган бундай кимёвий маҳсулотларнинг зарарли оқибатларини нега ҳеч ким текширмайди, нега уларнинг оммавий равишда, ҳаммабоп сотилиши тақиқланмайди, деган масалалар мени қийнайди, – дейди Мақтаарал туманининг фахрий фуқароси, ҚР қишлоқ хўжалиги аълочиси.\nУнинг айтишича, бундай маҳсулотни бозорда очиқ турда сотиш асло мумкин эмас. Кейин ҳозирги вақтда ҳам кимёвий ўғит, ҳам биоусулдан бирдек фойдаланишмоқда, бу – нотўғри. Заҳарлиси туфайли биологик соф усул нобуд бўлмоқда. У мазкур масала юзасидан Қишлоқ хўжалиги вазирлигига, шу пайтдаги Парламент депутатлари: Қуаниш Айтаханов, Али Бектаев, Бақитжан Ертаевлар қабулига кириб, Ўсимликшуносликни муҳофаза қилиш институти филиалини тумандаги пахтачилик институти таркибида очиб, унга бюджетдан маблағ бўлинишига эришган. Лекин тегишли қўллов бўлмагач, у яна ёпилиб қолган.\nОқсоқол вилоят ҳокими қабулида бундан бошқа яна 5та масалани кўндаланг қўйиб, уларнинг ечими учун ёрдам сўради.\nЮқоридаги пахтачиликда заҳарли химикатлардан фойдаланишни тақиқлаб, биологик усулларга кўчиш масаласи шу кунларда тўхтаб туришининг сабаби Мақтаарал тумани ҳокими Ж. Бейсенбаев биоусуллар татбиғига керакли эътибор бермаётганида экан.\nИккинчи муаммо – Жетисай ва Мақтаарал туманларида яйлов учун ер майдонининг етишмаслиги. Яйлов йўқлиги туманда чорвачиликни ривожлантиришга тўсиқ бўлмоқда. Ушбу муаммони Чордара ва Сариоғоч туманлари ҳисобидан ҳал қилиш мумкин экан.\nУчинчи масала – кўпгина экин майдонлари алоҳида фуқаролар тасарруфида бўлиб, айни вақтда бўш ётибди. Улардан фойдаланиш фурсати етгани билан эгаларидан қайтариб олиш имкони йўқ.\nТўртинчи, ўқитувчиларни турли ишларга жалб этишни тўхтатиш масаласи. Устозларнинг ҳуқуқлари ҳимоя қилиниб, асосий вақтлари касбига бағишланиши керак. Туман таълим бошқармаси бу борада тегишли чораларни кўриши лозим.\nБешинчи, кўп йиллик иш тажрибасига эга ирригация соҳаси мутахассиси сифатида суғормали экин сувидан фойдаланишда тежамкорлик зарурлигини тармоқ раҳбарларига эслатади.\nОлтинчи, Сўзоқ туманида жойлашган Исқақ боб мақбарасининг таъмирланиши.\nОтахоннинг саъй-ҳаракатлари туфайли республиканинг турли минтақаларидан келаётган зиёратчиларнинг муборак қадамжосини таъмирлаш-тузатиш ишларига Маданият вазирлиги муайян миқдорда маблағ ажратган экан. Ушбу пул мақсадли сарфланганми, йўқми, шуни билгиси келади.\nВилоят ҳокими Ў. Шўкеев фидойи отахоннинг фаоллиги, эл-юрт фаровонлиги учун жон куйдираётганига тасанно айтиб, кўтарилган масалалар яқин келажакда, албатта, ижобий ечимини топишига ишонтирди.\n“Жанубий Қозоғистон” мухбири., 2019-10-19, 06:09 86


Мирзиёев ҳокимларни кетма-кет алмаштиришни бошлади - BBC News O'zbek\nМирзиёев ҳокимларни кетма-кет алмаштиришни бошлади\nImage caption Мирзиёев ҳокимларни кетма-кет алмаштиришни бошлади\nШавкат Мирзиёев Ўзбекистоннинг қасамёд қилган тўлақонли президентига айланиши билан, мамлакат вилоятлари ҳокимларини алмаштиришга киришди.\n59 ёшли президент 15 декабрь куни бирданига иккита - халқ депутатлари Сирдарё ва Тошкент вилоятлари кенгашларининг навбатдан ташқари сессияларида қатнашишга улгурган.\nТошкентдаги йиғилишда 12 августдан бери вилоят ҳокими вазифасини бажарувчи сифатида ишлаб келаётган Исломжон Эргашхўжаев истеъфога чиқарилган.\nУнинг ўрнига, Шавкат Мирзиёев тавсиясига биноан, шу кунгача Ангрен шина заводига директорлик қилиб келаётган Шукурулло Бобоев вилоят ҳокими этиб депутатлар томонидан сайланган.\nГулистондаги сессияда эса Сирдарё вилоятига 2010 йилдан бери раҳбарлик қилаётган Ойбек Ашурматов "бошқа ишга ўтгани муносабати билан" лавозимидан озод қилинган.\n"Шавкат Мирзиёев тавсиясига биноан Президент девони масъул ходими вазифасида ишлаб келаётган Ғофуржон Мирзаев Сирдарё вилояти ҳокими этиб сайланди", - дейилади расмий хабарда.\nХабарларга кўра, Шавкат Мирзиёев ҳар иккала сессияда ҳам ўзи бош вазир бўлган вақтда ташкил этилган виртуал қабулхонага келиб тушган мурожаатлар ҳақида тўхталиб ўтган.\n"Давлат раҳбари бир нарсани очиқ тан олиш кераклигини - вилоят социал-иқтисодий аҳволи қониқарсиз эканини айтди. Бош вазир виртуал қабулхонасига келиб тушаётган кўплаб мурожаатлар шундан далолат бермоқда. Тошкент вилоятида истиқомат қилувчи фуқаролардан келиб тушган мурожаатлар сони 18 мингдан ошди. Мурожаатларнинг 99 фоизи туман ва вилоят ҳокимлари фаолиятига оиддир", - дейилади Тошкентдаги сессия ҳақида хабар берган UzReport телеканали.\n"Бугун Сирдарё вилоятининг ижтимоий-иқтисодий ривожланиш суръатлари бизни қониқтирмайди, деди давлатимиз раҳбари. Фикримизнинг тасдиғини биргина Ўзбекистон Бош вазирининг виртуал қабулхонасига ўтган 2 ойда вилоят фуқароларидан 2 мингдан ортиқ мурожаат келиб тушгани ва шундан атиги 793 таси ижобий ҳал қилингани мисолида ҳам кўриш мумкин. Мана шунинг ўзи Сирдарё вилояти раҳбарларига берилган баҳодир", - деган Шавкат Мирзиёев.\n15-декабрь оқшомида Самарқанд вилоятининг ҳам ҳокими ўзгариши маълум бўлди. Шу вақтгача вилоятга ҳокимлик қилиб келган Зойир Мирзаев Ўзбекистон бош вазирининг ўринбосари - Қишлоқ ва сув хўжалиги вазири - Қишлоқ ва сув хўжалиги, қишлоқ хўжалиги маҳсулотларини қайта ишлаш ҳамда истеъмол товарлари масалалари комплексининг раҳбари лавозимига тасдиқланган.\nСамарқанд вилоятига энди ким ҳоким бўлиши ҳозирча номаълум.\nШавкат Мирзиёев ўз президентлигининг учинчи куни - 16-декабрь куни Навоий ва Сурхондарё вилоятлари ҳокимларини алмаштирди.\nХабар беришларича, 2008 йилдан бери Навоий вилоятига ҳокимлик қилиб келган Эркин Турдимов Сурхондарё вилоятига ҳоким этиб тайинланган.\nСурхондарёга тўлиқсиз икки йил (2015 йил январидан) раҳбарлик қилган аввалги ҳоким Тожимурод Мамараимов вилоятнинг Қизириқ тумани ҳокими этиб тайинланган.\nНавоий вилоятига ҳам ким ҳокимлик қилиши ҳақида аниқ маълумот йўқ.\nСўнгги хабарларга кўра, Бухоро вилоятининг ҳокими ҳам вазифасидан озод этилган.\nУнинг ўрнига Ўктам Барноев Бухоро вилоятига ҳоким этиб тайинланган.\nЎктам Барноев муқаддам Самарқанд вилояти ҳокими бўлиб ишлаган, 2010 декабр ойида Ислом Каримов томонидан танқидга тутилиб, вазифасидан четлатилган эди.\nКаримов Ўктам Барноевни "қатъиятсизлик, сусткашлик, манманлик, ўзбошимчаликка берилиб кетгани учун" ишдан олган эди.\nМамлакат бўйлаб кетма-кет ҳоким ўзгаришларининг асл сабаблари номаълум.\nАхир, Абдулла Орипов Бош вазир бўлиб келмоқда, бу каби гап-сўзлар, коррупция деган гаплар...булар ечилиши керак эди. Ўзбекистондай давлатнинг Бош вазири мусаффо бўлиб халқнинг олдига чиқиши керак\nШароф Убайдуллаев, Журналист\nТаниқли журналист Шароф Убайдуллаевнинг Би-би-си Ўзбек хизматига айтишича, бу жараёнда ҳеч қандай нотабиийлик йўқ.\n"Шавкат Мирзиёев мамлакат Бош вазири сифатида 13 йил ишлади, кейин яна бир неча ой президент вазифасини бажарувчи бўлди. Менинг назаримда, янги президент кадрлар ўзгаришига доир қарорни тез ва ё шошма-шошарлик билан эмас, балки аввалдан ўйлаб, кейин бермоқда".\nАммо Шароф Убайдуллаевга кўра, "кадрларни алмаштириш бир масала бўлса, уларнинг барчаси ҳам кўнгилдагидай ишлаши бошқа масала... Буни бир-икки йилдан кейин кўрамиз".\nФото муаллифлик ҳуқуқи Government\nImage caption Абдулла Арипов\nКузатувчиларга кўра, ҳокимларнинг бу каби тез алмашиниши ва жараённинг ўзи Каримов давридагидан жиддий фарқ қилмаган.\nАвваллари бўлгани каби, камчиликлар танқид қилинган ва янги ҳокимга ишонч билдирилган.\nЯгона фарқ қисқа муддат ичида бир неча ҳокимларнинг алмаштирилаётганидир.\nПрезидент Мирзиёев бундан атиги бир неча кун аввал келажакда ҳокимларнинг сайланиши масаласи кўриб чиқилишига ишора қилган эди.\nШароф Убайдуллаевнинг айтишича, жараёнда баъзи жумбоқлар, жавоб талаб қиладиган саволлар мавжуд.\n"Мен янги Бош вазир Абдулла Арипов ҳақида кўплаб яхши гаплар эшитганман. Аммо Бош вазирлик вазифасига қўйиладиган мулозимнинг ўтмишига доир жумбоқли ҳолатлар имкон қадар ечилган бўлиши керак. Тасаввур қилинг, Абдулла Арипов ҳукуматдан ўтмишда ноҳақ, адолатсиз ишдан четлаштирилган эди. Нима учун? Нима учун Сенатдагилар бу масалага ойдинлик киритмади? Ахир, Абдулла Арипов Бош вазир бўлиб келмоқда, бу каби гап-сўзлар, коррупция деган гаплар...булар ечилиши керак эди. Ўзбекистондай давлатнинг Бош вазири мусаффо бўлиб халқнинг олдига чиқиши керак".


Тошкентда ниқобли кимсалар тунда дарахтларга ҳужум...\n11.01.2022 17:48 0 2608\nТошкент шаҳар Юнусобод туманидаги Амир Темур ва Чинобод кўчалари чорраҳаси ёнидаги арчалар номаълум кимсалар томонидан тунда арралаб кетилди, дея хабар бермоқда Экология ва атроф-муҳитни муҳофаза қилиш ахборот хизмати.\nҚайд этилишича, шу ерни аукцион орқали қўлга киритган фуқаро бу ерда ўсиб турган дарахтларни бошқа жойга кўчиришга рухсат беришни сўраб мурожаат қилган. Тошкент шаҳар Экология ва атроф-муҳитни муҳофаза қилиш бошқармаси бунга рад жавобини бергандан кейин турфа ўйинлар бошланган.\nЛекин табиатга ваҳшийлик қилишни касб қилган кимсалар орадан маълум вақт ўтгандан кейин қора ниқобда яна кечаси шу атрофда пайдо бўлишади. Тўртта дарахтни кесиб, воқеа жойидан қочиб қолишади.\nБу ернинг эгаси Ж.Г. эса экологлар устидан ҳуқуқни муҳофаза қилиш органларига шикоят йўллааб, дарахт кўчирилишига рухсат берилмагани туфайли унинг ҳуқуқлари бузилганидан арз қилади. Суд эса ушбу аризани қаноатлантиришни рад этган.\n«Ўрмон фондига кирмайдиган дарахтларнинг кесилишига жорий этилган мораторий муддатсиз даврга узайтирилган вақтда юз берган бу ҳолатни ҳеч нарса билан оқлаб бўлмайди. Модомики, қўмита раҳбарияти ҳуқуқбузарларга нисбатан тез кунда қатъий чоралар кўрилишини изчил назорат қилади ва бу ҳақда жамоатчиликка ахборот бериб боради», дейилади хабарда.\nэкология Юнусобод дарахт


Ўзбек - Sorah Qaf ( The Letter Qaf )\nNoble Quran » Ўзбек » Sorah Qaf ( The Letter Qaf )\nҚоф. Улуғ Қуръон ила қасам.\nБалки уларга ўзларидан огоҳлантирувчи келганидан ажабландилар ва кофирлар: «Бу ажиб нарса-ку?! (Мушриклар Муҳаммад алайҳиссаломнинг Пайғамбар бўлиб келганлигидан ажабландилар.)\nЎлиб, тупроқ бўлганимиздан кейин ҳам-а? Бу қайтиш (ақлдан) узоқ-ку?!» дедилар.\nҲақиқатда Биз уларни ер камайтираётганини билдик ва Бизнинг ҳузуримизда сақловчи китоб бор. (Ўлик кўмилгандан кейин аста- секин чириб, камайиб тупроққа қўшила боради.)\nБалки уларга ҳақ келганда, уни ёлғонга чиқардилар. Улар изтиробли ишдадирлар. (Улар ҳақни инкор қилганлар. Буни олдида бошқа нарсаларни инкор қилиш ҳач гап эмас.)\nУстиларидаги осмонга назар солмайдиларми? Уни қандай бино қилибмиз, зийнатлабмиз ва унинг тешиклари ҳам йўқ?!\nВа ерни чўзиб қўйдик, унга тоғларни ташладик ва унда турли гўзал жуфтларни ўстирдик.\n(Роббисига) қайтувчи ҳар бир бандага кўргазма ва эслатма қилиб.\nВа осмондан барака сувини туширдик, ҳамда у билан боғ-роғларни ва дон ҳосилини ўстирдик.\nВа зич мевали шингиллари бор хурмоларни ҳам.\nБандаларга ризқ қилиб. Ва у (ёмғир) билан ўлган шаҳарни тирилтирдик. (Қабрдан) чиқиш ҳам шундай бўладир. (Ўсимликлари қуриб, худди ўлик ҳолига келиб қолган шаҳарларни ёмғир ила ўстириб-тирилтиришни эслатиш орқали инсон худди шу тарзда қайта тирилиши осон эканлигини таъкидламоқда.)\nУлардан аввал Нуҳ қавми, қудуқ соҳиблари ва Самуд ёлғонга чиқарганлар.\nОд, Фиръавн, Лут биродарлари.\nВа дарахтзор эгалари ва Туббаъ қавми — барчалари Пайғамбарларни ёлғонга чиқарганлар. Бас, (азоб) ваъдам ҳақ бўлди. (Бу ояти каримада кофирлар фақат Муҳаммад алайҳиссаломнигина ёлғончига чиқаришмагани, балки бу қадимий одати эканлиги эслатилмоқда.)\nАввалги яратишга ожиз бўлдикми? Йўқ! Улар янгидан яратилишига шубҳададирлар.\nАлбатта, инсонни Биз яратганмиз ва унинг нафси нимани васваса қилишини ҳам биламиз. Ва Биз унга жон томиридан ҳам яқинмиз.\nЗотан икки кутиб олувчи ўнгда ва чапда ўтирган ҳолларида кутиб олурлар.\nУ бирор сўз айтмас, магар ҳузурида (фаришта) ҳозиру нозир.\nЎлимнинг мастлиги (талвасаси) ҳақиқат бўлиб келди. Сен қочиб юрган нарса шулдир.\nВа сур ҳам чалинди. Бу қўрқитилган кундир.\nВа ҳар бир жон ҳайдагувчи ва гувоҳлик берувчи билан келди. (Яъни, қиёматда ҳар бир жон билан уни маҳшаргоҳга ҳайдовчи фаришта ва бу дунёда қилган ишларга гувоҳлик берувчи фаришта бирга келади. Эҳтимол, бу дунёда унга вакил қилинган икки фаришта шулардир.)\nАлбатта, сен бундан ғафлатда эдинг. Бас, Биз сенинг пардангни очдик ва бугун кўзинг ўткирдир.\nВа унинг «яқини»: «Мана, бу мендаги тайёр нарса», деди.\nҲар бир қайсарни, кофирни жаҳаннамга ташланг!\nЯхшиликни ман қилувчини, тажовузкорни, шак келтирувчини!\nАллоҳ билан бирга бошқани илоҳ қилиб олганни шиддатли азобга ташланг!\nУнинг «яқини»: «Роббимиз, уни мен туғёнга кетгазганим йўқ, лекин унинг ўзи узоқ залолатда бўлди», дер.\nУ зот: «Менинг ҳузуримда тортишманглар, сизларга азоб ваъдасини тақдим қилувдим.\nМенинг ҳузуримда гап ўзгармас ва Мен бандаларга зулм қилгувчи эмасман», деди.\n«Бугун жаҳаннамга тўлдингми?» десак, у: « яна қўшимча борми?» дер.\nВа жаннат тақводорларга узоқ бўлмаган жойга яқинлаштирилди.\nУ кунда қичқириқни ҳақ ила эшитурлар. Ана ўша чиқиш кунидир. («Чиқиш куни»— қабрлардан чиқиш куни, яъни, қиёмат кунидир.)\nАлбатта, Биз тирилтирамиз, ўлдирурмиз. Ва қайтиш ҳам Бизгадир.\nУ кунда устларидаги ер ёрилиб, шошиб чиқурлар. Ана ўша Биз учун осон тўплашдир.\nУларнинг айтганларини Биз билувчимиз. Сен уларнинг устидаги жаббор эмассан. Бас, Қуръон ила азоб ваъдамдан қўрққанларни огоҳлантир.


НАСИБ ҚИЛСА, ЯНА ЎЗБЕКИСТОНГА БОРАМИЗ - Ўзбекистон овози газетаси\nНАСИБ ҚИЛСА, ЯНА ЎЗБЕКИСТОНГА БОРАМИЗ\nТурли йилларда мамлакатимизда бўлган, Ўзбекистонга нисбатан катта меҳр ҳиссини туядиган хорижлик дўстларимиз жуда кўп. Биз улар билан боғланиб, юртдошларимизга аталган байрам табрикларини ёзиб олдик.\nАфсана ЭЛЕСКЕРЛИ, Озарбайжон:\n— Янги йил яқинлашмоқда. Мен бутун дунё халқларига, жумладан, ўзбек ва озар халқига тинчлик-хотиржамлик тилайман. Ўзбекистон ва Озарбайжон давлатлари ривожланишда давом этаверсин.\nЯнги йил ҳар бир одам учун ўтган йилда қилган ишларини сарҳисоб қиладиган, келгуси йилдаги режаларини белгилаб оладиган кун. Мен Ўзбекистонда яшовчи ҳар бир инсоннинг кўнглидаги эзгу мақсадлари ушалишини тилайман.\nБой маданий тарихга эга бўлган Ўзбекистон ва Озарбайжон давлатлари бугунги кунда ҳам маданий ва иқтисодий алоқаларни мустаҳкамлаб бормоқда. Икки давлатда ҳам ҳар йили маданият кунлари, турли тадбирлар уюштирилаётгани халқларимиз ўртасидаги дўстона алоқаларни янги даражага олиб чиқмоқда.\nҚадим-қадимдан ривожланиб келаётган дўстона алоқаларимиз янада мустаҳкамланиб бораверсин. Ўзбекистон ва Озарбайжонда камол топаётган ёш авлод ушбу ришталарнинг янада мустаҳкамланиши йўлида жонбозлик кўрсатсин.\nАйни пайтда Ўзбекистонда кўплаб озарбайжонликлар тинч-тотув яшаб келмоқда. Бу ҳам ўзбек халқининг қанчалик бағрикенглигидан далолат беради. Мен уларни ҳам янги йил байрами билан табриклайман.\nЯнги йил барчамиз учун қутлуғ келсин!\nМигель САНТОС, Буюк Британия:\n— Ўзбекистонга меҳрим бўлакча. Ҳар гал юртингизга борганимда ажиб ҳиссиётлар оғушида қоламан. Доим ёрдамга шай, эътиборли, кулиб турадиган одамларни севмай бўладими...\n2015 йилда Ўзбекистонга «Шарқ тароналари» фестивалида қатнашиш учун бордим. У ерда ўзим тасвирга олган видеоларни ижтимоий тармоқдаги саҳифамга жойлаштирдим. Уни кўрган дунёнинг турли мамлакатларида истиқомат қилаётган икки юздан ортиқ одам Ўзбекистон ҳақида илиқ фикр билдирди.\nСамарқанд ва Тошкент шаҳарларида бўлдим. Улардан такрорланмас таассуротлар билан қайтдим. Тўғриси, яна икки йилдан кейин бўладиган «Шарқ тароналари» фестивалини кутиб ўтирмай тезроқ Ўзбекистонга бориш ҳисси мени бир лаҳза тарк этгани йўқ.\nЯнги йилда Ўзбекистон халқига дунёдаги барча яхшиликлар ёр бўлишини тилайман. Сизнинг Ватанингизда инсон бахтли яшаши учун ҳамма шароит бор. Асосийси бу юртда кўнгли очиқ, яхши одамлар истиқомат қилади. Улар ҳурматга, эътирофга муносиб.\nСизлар ўзбеклигиздан, Ўзбекистон фуқароси эканингиздан фахрланишингиз керак. Ҳар бирингизга соғлик-саломатлик тилайман. 2016 йил сизнинг ҳаётингизда энг яхши йиллардан бири бўлиб қолишига ишонаман.\nАксель ПОРШ, Германия:\n— Ўзбекистонликлар дўстни қадрлайдиган меҳмондўст халқ. Уларга бўлган чексиз ҳурматимни жуда узун қилиб ёзишим керак.\nМен Ўзбекистонга уч марта борганман. Шу пайтгача Тошкент, Самарқанд ва Навоий шаҳарларида бўлдим. Лекин кўришим керак бўлган шаҳарлар сони анчагина. Ўйлайманки, кейинги саёҳатимда бу ниятим ҳам амалга ошади.\nБуюк ипак йўлида жойлашган Ўзбекистон халқи ўзининг бой тарихи ва буюк келажаги билан фахрланиши керак. У ерда бўлганимда кўнгли очиқ, самимий одамларга дуч келдим. Уларнинг кўпчилиги билан дўстлашдим. Ҳамон биродарликни сақлаб келяпмиз. Мен Ўзбекистон халқига, хусусан, у ерда яшаётган дўстларимга қалбимдаги барча эзгу тилакларимни йўллайман. Кўплаб ўзбекча сўзлар қатори «насиб қилса» жумласини ёдлаб олганман. Ўзбек дўстларим билан суҳбатлашганда бу сўзни доимо ишлатаман. Насиб қилса, яна Ўзбекистонга борамиз!\nАзизуллоҳ Абдуллоҳ ўғли ФОРЎБИЙ, Канада:\n— Гарчи Афғонистонда туғилган бўлсам-да, миллатим ўзбек бўлгани учун Ўзбекистонга бўлган муҳаббатим баланд. Мен бу табаррук юртни она Ватаним деб ҳисоблайман.\nУмримнинг 20 йилга яқини Тошкентда ўтган. Бу қутлуғ шаҳарда уйланганман, фарзандларим туғилган. Шу боис бутун оиламиз билан Тошкентни севамиз, соғинамиз, кўзимизга суртамиз.\nЎзбекистонлик тилдош, қондош азизларимизни янги йил билан оилам номидан табриклайман!\nЖонажон Ўзбекистоннинг бугунги кунда тараққиёт йўлида барқарор, олға қадам қўяётганида, кундан-кунга обод ва фаровон, тинч ва тотув ҳаёт кечираётганида бу саховатли, фирдавсмонанд заминда яшаётган ҳар бир инсоннинг, унинг маллати, насл-насаби, дини, эътиқодидан қатъи назар, муносиб ҳиссаси борлигини ҳаммамиз кўриб турибмиз. Мухтассар қилиб айтганда, улуғ Ўзбекистонда ҳукм сураётган тинчлик-осойишталик нақадар катта бойлик эканини бутун дунё аҳли жуда яхши билади.\nПрезидент Ислом Каримов Соғлом она ва бола йили деб ном берилган янги 2016 йил юртингизга тинчлик, оилангизга фаровонлик, файз ва қут-барака, фарзандларингизга улкан зафарлар олиб келсин.\nБуюк Ўзбекистон аҳолиси мана шу файзли дамларда ҳалол меҳнат, пешона тери билан ёзилган очиқ дастурхон атрофида ўтириб, унутилмас байрамни кутиб олсинлар.\nЯнги йилда ҳар бирингизга осмон-осмон бахт, омад, қувонч, меҳр-муҳаббат, мустаҳкам соғлик, хурсандчилик ҳамроҳ бўлсин. Ўзбекистон янада обод бўлиб, бундан-да чирой очиб равнақ топишини Аллоҳдан сўрайман.\nҲар бирингизнинг пок ният ва тилакларингизни Аллоҳ қабул қилсин!


1 март, 2021, 06:26\nУ мураббийликда янада ўсишни хоҳлаяпти.\nЎқиб изланишдан чарчамайдиган Усмон Тошев мураббийликдан ташқари бошқаларга ушбу касб бўйича таълим беришини яхши биламиз. Шунинг учун у доим футболдаги янгиликларга жуда “ўч” ва ҳамиша ўзининг тажрибасини сайқаллаштириб боришни хоҳлайди.\nАнчадан бери у малакасини ошириш учун Европага бориб келишни режалаштириб юрибди. Бу хусусида sports.uz мухбирига шундай деди:\n- Ҳозир кўп жойлар ёпиқ. Лекин албатта Европага йўл олиш режамда бор. Янгиликларни кўраётган бўлсангиз, бир қатор мамлакатлар карантинни узайтиришяпти. Шунинг учун айни дамда қаергадир кетишнинг имкони йўқ. Терма жамоамиз мисолида айтадиган бўлсам, бирор-бир Европа жамоаси билан ўйнамоқчимиз. Лекин борди-келдида муаммолар бор. Барибир албатта бораман. Йўллар очилганидан кейин ушбу режамни амалга ошираман, насиб қилса. Кўпроқ Англия ёки Испанияни мўлжаллаб турибман.\nХўш, бу борада нима қизиқтиради, мени? Ҳамма мураббийнинг ўзига яраша маҳорати бор. Масалан, ўзимда тажриба кўп ёки оз демоқчи эмасман. Биласизми, билимимдан келиб чиқиб ишлайман, ҳеч кимдан нусха кўчирмайман. Ўз ишимдан келиб чиқиб, футболчиларимга кўрсатмаларни бераман ва уларни ўргатиб боряпман.\nЕвропага нима учун бормоқчиман? Футбол тўхтамаяпти. Ҳаммада ҳар хил дунёқараш бор. Футболга эътибор ҳам ўзгаряпти. Шунинг учун Европага бориб келмоқчиман. Қайси жамоага борсам ҳам уларнинг футболга эътибори қандай? Қай тартибда ишлашяпти? Умуман, барча икир-чикирларигача қандай ишлашаётганини кўриб, ўз кўзим билан гувоҳи бўлмоқчиман. Футбол ва футболдан ташқаридаги ҳаёти қандай? Кўряпсизми, қизиқтирган жиҳатлар кўп ва барчасига эътибор бериб, ўрганиб келмоқчиман. Бу борада ўзимни қизиқтирадиган айрим саволларим бор. Тўғри, ўша саволларимга ўзимнинг жавобим бор. Фақат Европада бу борада қандай ишлашаётганига аҳамият бермоқчиман.\nҲозирги пайтда у ёки бу мураббийлардан кўчирадиганлар бор. Масалан, интернет орқали мутахассислар ўзининг иш услубини кўрсатишяпти. Айниқса, “Ютуб” орқали машқлар жараёнларини кўришингиз мумкин. Бошқалар эса уникидан, буникидан кўчиришади. Бундай мураббийларга хорижга бориб малака оширишнинг фойдаси йўқ. Чунки унинг ўз фикри бўлмайди. Фақат бошқалардан кўчиришни билади холос.\nФутбол ҳамма жойда бир хил, фақат ишга бўлган муносабат бўйича фарқ бор. Масалан, мураббийларнинг иш услубларида ҳам тафовут бўлади. Чунки ҳар кимнинг футболга қараши турлича. Агар мен бормаган тақдиримда ҳам ўзимдаги билимимдан келиб чиқиб ишлайвераман, чунки танлаган йўлим бор. Бирортасининг ишини кўчирмайман. Мана, Тожикистон терма жамоасида ҳам қилаётган ишларимиз оз бўлса ҳам самара бераётганини кўряпмиз. Мен эса Европа футболи орқали янада қизиқтирган масалаларга ойдинлик киритмоқчиман, - деди Тошев.\nУсмон Тошев Тожикистоннинг Баҳрайн ҳамда БААга қарши ўйинларидан нима кутяпти?


АБИТУРИЕНТЛАР ЎРНАТГАН РЕКОРД - Darakchi\nАБИТУРИЕНТЛАР ЎРНАТГАН РЕКОРД\nРекорд 05.12.2017, 12:01\nБу йил Ўзбекистон олий таълим муассасаларига рекорд даражада кўп — 663 298 нафар абитуриент ҳужжат топширди.\nБу Давлат тест маркази маълумотларига кўра, 2015 йилги кўрсаткичдан салкам 57,5 мингтага кўпроқ. UZ24’нинг ёзишича, Термиз Давлат университети энг кўп — 37 676 нафар абитуриентнинг ҳужжатларини қабул қилган. Ундан кейинги ўринларни Қарши Давлат университети (26 332 нафар абитуриент) ва Андижон Давлат университети (25 991 нафар абитуриент) эгаллаган.\nТошкент шаҳридаги олий таълим муассасалари орасида эса Тошкент Давлат педагогика университети энг кўп ариза қабул қилган — 14 636 нафар абитуриент айнан шу олийгоҳда ўқиш истагини билдириб, ҳужжат топширган. Янги ташкил этилган Ўзбек тили ва адабиёти университетига 5 031 абитуриент ҳужжат топширган — университет ўзининг биринчи ўқув йилига 300 талабани қабул қилади.\nМаълумот учун, Ўзбекистон олий таълим муассасалари 2016/2017-ўқув йилида бакалавриат учун 57 907 нафар талабани ўқишга қабул қилади. Маълумот учун, 2015 йили Ўзбекистон олий таълим муассасаларига ўқишга кириш учун 605 836 нафар абитуриент ҳужжат топширган эди.


«Тузкон кўлининг суви АЭС реакторларини совитиш учун етарли» — «Ўзатом» раҳбари кўл суви зарарланмаслиги ҳақида гапирди\nБугун, 28 июнь куни Ахборот ва оммавий коммуникациялар агентлигида Ўзбекистоннинг нефт-газ сиёсати муаммолари ва истиқболлари, шунингдек, аҳолини энергия мабаалари билан таъминлаш мавзусида брифинг ва журналистлар билан очиқ мулоқот бўлиб ўтди.\nОАВ вакиллари Жиззахдаги Тузкон кўлининг суви атом электр станцияси реакторларини совитиш учун етиш-етмаслигини сўрашган. Мутасаддилар етарли эканини тасдиқлашди.\n«Бундай ҳисоб-китоблар олиб борилмоқда ва биз совитишнинг турли вариантларини кўриб чиқяпмиз», — дея аниқлик киритган «Ўзатом» агентлиги бош директори Жўрабек Мирзамаҳмудов.\nТадбир давомида соҳилда атом электр станцияси қурилиши кутилаётган Тузкон кўлининг хавфсизлиги масаласида савол берилган.\n«Биз қанча сув кераклиги ва сувдан қандай фойдаланилиши ҳақида жуда кўп гапирдик. Буғни ишлаб чиқиш, электр энергиясини генерация қилиш, совитиш учун АЭС томонидан сарф қилинадиган сув миқдори бизнинг ҳозирги иссиқлик электр станцияларимиздаги сув сарфидан кўп эмас. Айни вақтда атроф-муҳитни ифлослантирадиган ажратмалар, оқинди сувлар бўлмайди», — деган Жўрабек Мирзамаҳмудов.\n«Ўзатом» раҳбари АЭС ишга тушганидан кейин ҳам Тузконда аввалгидек чўмилиш мумкин бўлишини билдирди: «АЭСдан ташқаридаги соҳил бўйида яшаш, ишлаш, чўмилиш, суратга тушиш мумкин бўлади... Албатта, бутун дунёда бўлгани сингари, бу ерда ҳам туркумлаштирилган объектларга хос чекловлар бўлади».\n«Экологик мониторинг ҳар бир периметрда ҳар бир йўналиш бўйича олиб борилмоқда. Бу АЭС атрофидаги бир неча километр майдонни ҳам ўз ичига олади. АЭС қурилганидан сўнг экологик вазият янада яхшиланади», деган Жўрабек Мирзамаҳмудов.\nЖўрабек Мирзамаҳмудов энергетика вазирининг биринчи ўринбосари лавозимидан озод этилди


Меркель Европадаги қишки курортларни ёпишга ваъда...\n26.11.2020 18:08 0 1143\nГермания канцлери Ангела Меркель Европадаги барча тоғ-чанғи курортларини ёпиш тўғрисида ҳамкасблари билан келишиб олишга ваъда берди, деб ёзади «T-Online» нашри.\n«Биз барча тоғ-чанғи курортларини ёпиш бўйича Европа мамлакатлари билан келишиб оламиз. Афсуски, бу Австрия позицияси туфайли осон бўлмайди», — дея таъкидлади у. Меркелнинг фикрича, ҳозирча чекловларни юмшатиб бўлмайди. У Берлин ўз фуқароларини давлат томонидан қўллаб-қувватлашда давом этишига ваъда берган.\nРБКнинг қайд этишича, аввалроқ Австрия молия вазири Гернот Блюмель тоғ-чанғи курортларини ёпишдан бош тортган. У Европа иттифоқи ушбу соҳадаги зарарни қоплашига тўғри келишини таъкидламоқда. Франция ва Италия ҳукумати курортлар ёпилишини аллақачон эълон қилиб бўлишган.\nНоябрнинг бошида ЖССТ бош директори Тедрос Адханом Гебрейесус октябрда коронавирусга чалинганлар сони пандемиянинг биринчи ярим йиллиги кўрсаткичларидан ошиб кетганлигини эълон қилди.\n«Бутун Европа ва Шимолий Америкада шифохоналар ва интенсив терапия бўлимлари беморлар билан тўлишда давом этмоқда», — дея таъкидлаган у.\nЯнги турдаги коронавирус чақирган COVID-19 пневмонияси тарқалиши илк бор 2019 йил декабрь ойида Хитойнинг Ухань шаҳрида қайд этилди. 11 март куни ЖССТ пандемияни эълон қилди. Охирги маълумотларга кўра, дунё бўйича коронавирус билан касалланганлар сони қарийб 60 миллион кишини ташкил этмоқда.\nЕвропа Ангела Меркел пандемия тоғ-чанғи курорти коронавирус


Tesla Motors Microsoft компаниясининг етакчи дизайнерини ишга ёллади » Ўзбекистон янгиликлари – Zamin.uz\nМаълумки, йирик компаниялар ўз рақобатчиларининг ходимларини ишга ёллаш масаласига жиддий иштиёқ билан қарашади. Сабаби катта тажриба ва кўникмага эга мутахассис компанияни бутунлай янги даражага кўтариши мумкин.\nЯқинда АҚШнинг Tesla Motors компанияси IT-гигант Microsoft‘да етакчи диайнер сифатида фаолият юритган Эндрю Кимни ишга ёллаб, уни бош дизайнер лавозимига тайинлади. Эндрю Ким Microsoft HoloLens лойиҳаси устида уч йилдан кўпроқ меҳнат қилган. Шунингдек, у Хbox One S приставкасини такомиллаштиришда ҳам ўз ҳиссасини қўшиб келган. Ҳозирча Ким автомобиль компаниясида қайси лойиҳалар билан шуғулланиши номаълум. Бироқ шу нарса аниқки, электромобиль ишлаб чиқаришда янги даврни очиб берган Tesla Motors фирмасига унинг истеъдоди жуда катта манфаат келтириши мумкин.\nТеглар: жиддий ўз Яқинда янги манфаат уни


Ғаллаорол тумани ички ишлар бўлими спорт залининг очилди\n25 Феврал 2020 йил 759\nҒаллаорол тумани ички ишлар бўлими спорт залининг очилиш маросимида вилоят ички ишлар бошқармаси, ҳокимлик, давлат ва жамоат ташкилотлари вакиллари иштирок этдилар. Тадбир аввалида мамлакатимизда ички ишлар органлари тизимида кечаётган ислоҳотлар, хусусан, соҳа вакилларининг жанговар шайлигини ошириш борасида амалга оширилаётган ишларга тўхталиб ўтилди.\nМаълумот ўрнида айтиш жоизки, узунлиги 30, эни 16, баландлиги\n11 метрлик ушбу иншоотда ходимларнинг спорт билан шуғулланишлари учун барча шароитлар яратилган. Чунончи, вилоят ички ишлар бошқармаси томонидан югуриш йўлакчаси, брус, теннис столи каби 10 дан ошиқ спорт анжомлари ажратилди. Натижада ходимларда енгил ва оғир атлетика ҳамда самбо ва бокс билан мунтазам шуғулланиш имконияти пайдо бўлди.\nИлгари соҳа вакилларининг жисмоний тайёргарлигини оширишга қаратилган машғулотлар туман марказий ўйингоҳида уюштириларди. Ички ишлар бўлимида спорт залнинг бўлиши шахсий таркибнинг жанговар шайлиги ва жисмоний салоҳиятини ошириш, саломат бўлиши ва руҳий енгиллашувини таъминлашда қўл келади.\nШунингдек, бу ерда ходимларнинг оила аъзолари ҳам спорт билан шуғулланишлари мумкин. Келгусида спорт анжомлари сони янада оширилади. Айтганча, яқин кунларда соҳавий хизматлар ўртасида теннис, кураш, мини футбол мусобақалари ўтказиш кўзда тутилмоқда. Икки нафар ходим спорт мураббийлигига жалб этилди. 2020 йилда Ғаллаорол тумани ички ишлар бўлими футбол майдонига сунъий қоплама тўшаш режалаштирилган.


Сурхондарё вилоят ИИБ нинг тарихи\nБўлим: Малумотлар\t Чоп этилди: 18.11.2016 11:52\t Ўқилди: 2641\n1924 йилда Ўзбекистон шўролар социалистик республикаси ташкил топгач, Бухоро халқ республикаси унинг таркибига кирган. 1925 йилнинг 29 январига келиб Бухоро халқ республикаси таркибидаги Сурхон музофоти (округи) ўрнида алоҳида вилоят ташкил этилиб, шу санадан эътиборан Шерободда халқ милициясига асос солинган. Шу пайтда асосий оғирлик 193 нафар отлиқ милиционерлар зиммасига тушган.\nВилоят ҳудудининг турли жуғрофий сарҳадлардан иборатлиги асосий оғирлик бўлиб, бир томони Бойсун тоғлари, бошқа томонда Афғонистон билан туташ чегара, Тожикистон, Туркманистон ҳудудларига тақалган сарҳадлардир. Буларнинг ҳаммасига улгуриш ўша вақтдаги кам сонли халқ милициясининг фаолиятини ниҳоятда қийинлаштирган.\n1925 йилнинг август ойидан бошлаб, ана шундай мураккаб вазифани вилоятнинг айрим туманларида янгидан ташкил этилган ички ишлар бўлимлари ўз зиммасига олган. Айни пайтда бир қатор туманларда янги иш ўринлари (штат бирликлари) жорий этилиб, бўлинмалар ташкил қилинган. Бу бўлинмаларда 20-30 кишилик суворий милиционерлар фаолият кўрсатган.\nЖумладан, Термиздаги бўлинмага Абдулло Мақсудов, Шерободда Қиём Хўжаев, Юрчида Ғулом Шамгунов, Бойсундаги бўлинмада эса Алишер Ражабов-лар бошчилик қилган. Вилоят милициясининг сиёсий ташкилотчилиги эса Яков Кучимазов зиммасига юклатилган.\nЎша даврда маҳаллий кадрларнинг ниҳоятда камлиги ва уларнинг касбий маҳоратлари етарлича эмаслиги ҳисобга олиниб, Тошкентдан ва бошқа минтақалардан кўплаб фидойи, тажрибали, мард ва жасур осойишталик посбонлари, чекистлар, махсус йўлланма билан вилоятга хизматни ўташ учун юборилган.\nЎша суронли йилларда комсомол йўлланмаси билан вилоят отлиқ милициясига кўплар қатори Йўлдош Бобожонов ҳам юборилган. Фидойи, толмас курашчи Йўлдош Бобожонов тез орада халқнинг ҳурматини қозонган. У бир қанча жиноий тўдаларни фош этиб, сафдошлари ва раҳбарларининг ҳурматига сазовор бўлган.\nИшчи-деҳқон милициясининг махсус топшириқлар бўйича вакили бўлиб фаолият кўрсатган Рахим Отажоновнинг ҳаёти ва хизмат йўли ҳам бугунги кунда ҳар бир милиционерга ўрнак бўла олади. Ушбу рўйхатни яна давом эттирадиган бўлсак, Чори Жумаев, Чори Оловуддинов, Чори Беркалиев, Сирожиддин Ахмедов, Григорий Яровой, Давид Ткачук, Мажид Исматуллаев, Иноят Кудяков каби фидойи ва жасур раҳбар ходимларнинг номларини ҳеч бир иккиланмай тилга олиш жоиздир.\n1925 йилда умумбухоро Қурултойининг қарори билан Сурхондарё музофот (округ) милицияси бошлиғи бўлиб ишга келган Давронбек Бобожонов, унинг ўринбосарлари Келим Хўжаев ҳамда жиноят қидирув бўлимининг бошлиғи Иван Глусовлар маҳаллий халқ орасидан мард ва жасур йигитларни саралаб олиб, юзлаб шогирдлар тайёрлашган.\nШу ўринда Чори Беркалиевни номини алоҳида фахр билан эслаш жоиздир. Вилоятимизда ўша йилларнинг тили ва таъбири билан айтадиган бўлсак, янги ҳаёт душманларининг катта-катта тўдалари “фаолият кўрсатишар”, оддий халқнинг осойишталигига, тинчлигига рахна солиб, янги турмушга халақит беришга уринишарди. Улар бу йўлда ҳеч нарсадан тап тортишмасди. Бунга мисол қилиб, вилоят комсомол ячейкаларини мустаҳкамлаш, одамларни жамоа хўжаликларига жалб этиш мақсадида тарғибот-ташвиқот ишларини уюштириш учун марказдан юборилган Абдулла Набиев ана шу тўдаларнинг қўли билан ўлдирилган эди. Ушбу мудҳиш жиноятни фош этиш ва жиноий тўдаларни аниқлашда Чори Беркалиев бош бўлган бўлинма ходимлари томонидан босқинчи тўдалар қўлга олиниб, тегишлича жазоларини олишди.\nКейинчалик, янгича ҳаёт бунёдкорлари оёққа дадил туриб, хўжаликларни жамоалаштириш ишлари ҳам якунлангач, вилоят ички ишлар ходимлари ўз фаолиятларини тинч меҳнат ғалабаларини мустаҳкамлаш мақсадида дадил турдилар. Аммо кўп ўтмай инсоният тарихида унутилмас, мудҳиш из қолдирган иккинчи жаҳон уруши бошланди.\nМазкур урушда бевосита иштирок этиб ҳалок бўлган Сурхондарёлик марду-майдон минглаб ўғлонлар хотираси қалбимизда чуқур эҳтиром билан сақланади. Ҳозирда ҳаёт бўлганлари эса алоҳида иззат-икромда яшаб, кексалик гаштини сурмоқдалар.\nФашист босқинчиларини тор-мор қилишда Сурхондарёлик ички ишлар идоралари ходимлари ҳам алоҳида мардлик ва жасурлик намуналарини кўрсатганлар. Улар жумласига Жума Холлиев, Салом Жумаев, Рахмон Абдуллаев, Набижон Акбаров, Парда Омонтурдиев, Нурхон Абдуллаев, Василий Алексейевич Асачев, Жума Бекбоев, Шермурод Бибитов, Менглиқўзи Эргашев, Пётр Платович Звёздин, Ғафур Менглибоев, Юсуф Маматқулов, Хуррам Муртозаев, Хайдар Махмудов, Холиқ Мардонақулов, Эрон Наврўзов, Эшмўмин Нукаров, Нурмамат Норматов, Инсаф Нуриев, Дадақўзи Отақўзиев, Асл Расулов, Темур Равшанов, Ражабали Сатторов, Жума Суюндуков, Ғофур Тўрақулов, Мусурмонқул Тўраев, Эгамберди Хўжанов, Рўзи Шахаев, Роман Михайлович Якимов ва бошқалар киради.\nИккинчи жаҳон уруши тугагач, урушдан талафот кўрган халқ хўжалигини тиклаш ва уни ривожлантириш даврида ҳам вилоят ички ишлар идораларининг тегишли хизматлари хусусан, жиноят қидирув бўлими жиноятчиликни олдини олиш ва унга қарши курашишда катта ташкилотчилик вазифасини амалга оширди.\n1946 йилнинг биринчи чорагида собиқ Иттифоқ (СССР) ИИХК қайта тузилиб, унинг ўрнига собиқ Иттифоқ ички ишлар ва давлат хавфсизлиги вазирликлари қайта ташкил этилди. ИИВнинг Сурхондарё вилояти бўйича бошқармаси тузилиб, унга Б.Шарипов, давлат хавфсизлиги вазирлигининг (ДХВ) вилоят бошқармасига эса Ашуралиев бошлиқ этиб тайинланган.\nХалқ хўжалигини тиклаш ва ривожлантириш даврида милиция ходимлари қишлоқ хўжалиги тармоқларида ўтказиладиган тадбирларга (компанияларга) ҳам жалб этиб келинган. Шу ўринда вилоят ижроия қўмитасининг 1947 йилнинг 20 февралдаги “1947 йилда Сурхондарё вилояти районларида қўй ва эчкилардан тўл олиш ва қўзиларни наслларга ажратиш тўғрисида”ги қарори диққатга моликдир. Бунда вилоят милиция бошлиғи Л.И.Массоверга район милиция бўлимларининг оператив ходимларини мунтазам равишда тўл оладиган жойларга юбориб, молларнинг ўғирланишига (ўзлаштирилишига) қарши кураш олиб боришни ташкиллаштиришни таъминлаш вазифаси юклатилган. 1951 йилнинг 8 апрелида вилоят ижроия қўмитаси ўзининг қарори билан ИИВнинг Сурхондарё вилояти бошқармаси бошлиғи О.Ражабовга тайёрлов вазирлигига қарашли тайёрлов базалари ва пунктларида ёнғинга қарши курашишнинг аҳволини текширишни уюштириб, у ерларда ёнғин хавфсизлиги қоидаларига риоя этилишини таъминлаш топширилган.\n1950-1955 йилларда Сурхондарё вилояти ички ишлар бошқармаси бошлиғи лавозимида Кот, Хасанов, Леонид Ильич Массовер, Евдоким Кавиков, Александр Павлович Совицкий, Ойдин Ражабов, Хошим Қурбонов, Рахимжон Отажонов, Қосим Тўқсонов, Тилла Абдуллаев ва бошқалар хизмат қилишган.\nШуни алоҳида қайд этиш лозимки, 60 йилларнинг бошларидан бошлаб милиция идораларига дастлаб маҳаллий хотин-қизлардан ҳам офицерлик лавозимларига хизматга кела бошлаган. Биринчилар сафида Хуррамова Олмос Авазовна, Чориева Муқаддам, Арзиева Ўғилой ва бошқалар. Булар ички ишлар идораларида узоқ йиллар давомида халқни осойишталигини таъминлаш йўлида бенуқсон хизмат қилганлар.\nЎзбекистон ССР Олий Совети Президиуми томонидан 1963 йил 27 апрелда “Ўзбекистон ССР жиноят-процессуал кодексига ўзгартиришлар киритиш тўғрисида” фармон чиқарилиб, унда жамоат тартибини сақлаш идораларининг терговчилари дастлабки тергов ишларини олиб борадиган жиноятлар турлари белгилаб қўйилган. Шунга биноан вилоятимиз ички ишлар бошқармаси тергов бўлими ташкил этилиб, унга бошлиқ этиб дастлаб ички хизмат подполковниги Георгий Александрович Брук тайинланган.\nСобиқ партия Марказий комитетининг 1965 йил 25 августдаги қарори асосида милицияда сиёсий-тарбиявий ишлар билан шуғулланувчи хизматлар ташкил этилган. Юқорида қайд этилган қарорга мувофиқ олий маълумотли соф виждонли ҳуқуқшунослар турли ихтисосдаги комсомол ва партия\nаъзолари йўлланма билан вилоят милициясига хизматга келишган. Улар Жўра Арниязов, Абрай Мусурмонқулов, Улаш Саимов, Рўзи Норқулов, Холли Жавлиев, Қамбар Мирзаев, Валиқул Каттаев, Мухаммад Бобоев, Тўхта Маматқулов, Рамазон Хайназаров, Норқул Нуралиев, Иброхим Бобожонов, Чори Қораев, Валижон Дадабоевлардир.\n70 йилларнинг иккинчи ярими 80 йилларнинг бошларида вилоят милиция-сига ана шундай йўлланма билан хизматга келганлардан Абдулазиз Қўлдошев, Очил Мирзаевич Абдурасулов, Насрулла Назаров, Холмурод Қулматов, Мирзожон Бозоров, Холбўта Хусанович Эргашев, Мухаммади Ахмедов, Менгбой Бозоров, Қўлдош Чориев, Мадамин Хасанович Исоқовларни мисол тариқасида кўрсатиш мумкин.\nШу йилларда вилоятда ишлаб чиқариш корхоналарини сони кўпайди, халқ хўжалиги тубдан ривожлана бошлади, шунингдек аҳоли сони кескин кўпайди. Булар эса ички ишлар идоралари ходимларини сонини кўпайишига асосий сабаб бўлди. 1976 йилда вилоят ички ишлар идораларида 815 штат бирлиги қайд этилган бўлиб, 1985 йилда унинг сони 1653 тага кўпайган. Шундан бошлиқлар таркиби 441 тадан 768 тага, оддий сафдорлар таркиби 404 тадан 890 тага ошган. Шу даврдаги мавжуд штатлар сонига нисбатан хизматга қабул қилинган олий маълумотли ходимлар 1976 йил 19,3 фоиз (158 киши), ўрта-махсус маълумотли ходимлар 19,2 фоиз (157 киши) ва умумий ўрта маълумотли ходимлар 55,8 фоизни (455 киши) ташкил этган бўлса, 1985 йилда олий маълумотли ходимлар 27,6 фоиз (459 киши), ўрта-махсус маълумотлилар 20,1 фоиз (330 киши) ва умумий ўрта маълумотлилар 50,0 фоизни (829 киши) ташкил этган. Шу 10 йил давомида ички ишлар идораларига партия, комсомол ташкилотлари, касаба уюшмалари ва ўқув юртларининг йўлланмалари билан жами бўлиб 1579 киши, шулардан 430 нафари бошлиқлар таркиби, 1149 нафари сафдорлар таркиби лавозимларига қабул қилинган. Шуни таъкидлаш жоизки, Сурхондарё вилояти Ички ишлар бошқармаси бошлиғи лавозимларида хизмат қилган қуйидаги раҳбарларни номларини қайд этиш лозимдир: Жўра Эшмирзаев 1893 йилда Термиз шаҳрида туғилган, 1926 йилда вилоят округи милицияси бошлиғи лавозимига тайинланган. подполковник Александр Павлович Савицкий 1902 йилда РФда Калинин вилоятида туғилган, 1943-1945 йилларда ИИХК Сурхондарё вилояти бошқарма-сининг милиция бўйича ўринбосари (милиция бошлиғи) лавозимида хизмат қилган; майор Леонид Ильич Массовер 1902 йилда Украина Республикасида туғилган, 1945-1949 йилларда ИИХК Сурхондарё вилояти бошқармасининг бошлиғи лавозимида хизмат қилган; ички хизмат подполковниги Ойдин Ражабов 1910 йилда Шеробод туманида туғилган, 1950-1952 ва 1959-1960 йилларда Сурхондарё вилояти ИИБ бошлиғи лавозимида ишлаган. милиция полковниги Рахим Отажонов 1910 йилда Хива шаҳрида туғилган, 1952-1955 йилларда Сурхондарё вилояти ИИБ бошлиғи лавозимида хизмат қилган. ички хизмат подполковниги Косим Тўхсонов 1912 йилда Бухоро вилояти Шофиркон туманида туғилган, 1955-1959 йилларда Сурхондарё вилояти ИИБ бошлиғи лавозимида хизмат\nқилган. милиция генерал-майори Тилла Абдуллаев 1922 йил Фарғона вилояти Олтиариқ туманида туғилган. 1960-1964 йилларда Сурхондарё вилояти ИИБ бошлиғи лавозимида хизмат қилган. милиция генерал-майори Муйин Сирожевич Норов 1926 йилда Бухоро шаҳрида туғилган, 1964-1972 йилларда Сурхондарё вилояти ИИБ бошлиғи лавозимида хизмат қилган. милиция полковниги Ёдгор Қодирович Ахмедов 1930 йилда Фарғона шаҳрида туғилган, 1972-1973 йилларда Сурхондарё вилояти ИИБ бошлиғи лавозимида хизмат қилган. ички хизмат полковниги Обидхон Ахмедов 1926 йилда Наманган шаҳрида туғилган, 1973-1985 йилларда Сурхондарё вилояти ИИБ бошлиғи лавозимида хизмат қилган. милиция полковниги Тохир Юсупович Махкамов 1940 йилда Тошкент вилояти Юнусобод туманида туғилган, 1985-1990 йилларда Сурхондарё вилояти ИИБ бошлиғи лавозимида хизмат қилган. милиция полковниги Дамир Шокирович Мардонов 1938 йилда Татаристон АССР Кумкор шаҳрида туғилган, 1990-1992 йилларда Сурхондарё вилояти ИИБ бошлиғи лавозимида хизмат қилган. милиция полковниги Алишер Аминжонович Шарипов 1950 йилда Шеробод туманида туғилган, 1992-1994 йилларда Сурхондарё вилояти ИИБ бошлиғи лавозимида хизмат қилган. милиция полковниги Қодирқул Бобоқулов 1945 йилда самарқанд вилоятининг Булунғур туманида туғилган, 1994-2000 йилларда Сурхондарё вилояти ИИБ бошлиғи лавозимида хизмат қилган. полковник Бахром Музаффарович Алимов 1956 йилда Самарқанд шаҳрида туғилган, 2000-2002 йилларда Сурхондарё вилояти ИИБ бошлиғи лавозимида хизмат қилган. полковник Музравжон Жабборов 1956 йилда Самарқанд туманида туғилган, 2002-2009 йилларда Сурхондарё вилояти ИИБ бошлиғи лавозимида хизмат қилган. полковник Талат Субханович Саттаров 1955 йилда Самарқанд шаҳрида туғилган, 2009-2010 йилларда Сурхондарё вилояти ИИБ бошлиғи лавозимида хизмат қилган. полковник Нодир Азизович Қурбонов 1961 йилда Бухоро вилояти Жондор туманида туғилган, 2010-2013 йилларда Сурхондарё вилояти ИИБ бошлиғи лавозимида хизмат қилган. полковник Жасурбек Рустамович Атаев 1977 йилда Хива туманида туғилган, 2013-2017 йилларда Сурхондарё вилояти ИИБ бошлиғи лавозимида хизмат қилган. Подполковник Шухратжон Сатволдиев Хошимович 1970 йилда Андижон вилояти Марҳамат туманида туғилган, 2017 йил май ойидан ҳозирга қадар Сурхондарё вилояти ИИБ бошлиғи лавозимида хизмат қилиб келмоқда.


Намибия КХДРнинг иккита компанияси билан шартномани бекор қилди\nАфриканинг Намибия давлати Шимолий Кореянинг иккита давлат компанияси билан шартномани бекор қилди. Бу БМТ ХКнинг расмий Пхеньянга нисбатан жорий қилган сакнциялари доирасида амалга оширилди, деб хабар қилмоқда Namibian газетаси.\nХабар қилинишича, компаниялар ҳарбий заводлар қуриш билан шуғулланган ҳамда КХДРнинг ҳарбий лойиҳаларига алоқаси бўлган. Намибия ҳукумати Корея тоғ-кон саноатини ривожлантириш савдо корпорацияси (KOMID) ҳамда Африка мамлакатларида қурилиш ишларини олиб борувчи Mansudae фирмаси билан ҳамкорликни тўхтатган. БМТ экспертлари, ушбу икки компания ўзаро боғлиқ эканини билдиришганди.


Posted on 04/10/2016 by nurbek in Бош мавзулар, Махсус дастур, Суҳбатлар, Сўз СИЗГА!, Ўзбекистон, Хабарлар with 0 Comments\nСентябрь ойида мана шу «хон»ликлар қаторига каримовхонлик кечалари ҳам қўшилди. Ким ўйлаб топган билмадик-ку, бу кутилмаган янгилик бўлди. Чунки ўлган давлат раҳбарининг асарлари телевидение орқали ўқиб берилиши ҳодисасига кўпчилик дуч келмаган шу вақтгача. Балки Туркманистонда ёки Шимолий Кореяда телеканаллар яна шундай туркманбошихонлик ёки ким ир сенхонлик кечалари ўтказгандир, аммо бундан хабаримиз йўқ.\nЎтган ойда телевидение дикторлари, таниқли актёрлар Каримовнинг «фалсафий, ижтимоий-иқтисодий, сиёсий қарашлари» акс этган асарларидан парчалар ўқий бошлади. Уларда янги гап топиш қийин. Чунки ҳали «подшо» тирик даврида ҳам кўрсатувлар шу асарлардан олинган иқтибослар билан тўлиб-тошарди. Биз пахтақўярларнинг бундай чиқишларига ўрганиб ҳам қолгандек.\nЛекин ўлган одамнинг, яна кечагина бутун Ўзбекистонни титратиб турган марҳам «буюк давлат арбоби»нинг асарларини энди унинг ўзи дорилбақога кетганида эшитиш барибир бошқача бўлар экан.\nТелеканаллар муваққат президентнинг жойлардаги учрашувларидан лавҳаларни эфирга узатар экан, бир жиҳатга кўпроқ эътибор қаратмоқда. Яъни у ҳар ерда бир вақтлар Каримов тилидан тушмаган мавзуга — тинчлик-осойишталикни сақлаш биринчи галдаги вазифа эканига урғу беряпти. Бу вазифа тилга олингандан кейин эса гап яна «қўлга киритилган улкан ютуқларимиз», «уларни янада кўпайтириш», «президент белгилаб берган йўлдан асло қайтмаслик» мавзулари билан давом этяпти.\nЎзбек телеканалларининг бош сиёсий ток-шоуси бўлган «Муносабат» кўрсатуви ҳам, унинг бошловчиси Қуддус Аъзамов ҳам сайлов мавзусига келганда ҳали ҳам мум тишлаб ўтирибди. Бундан хулоса шуки, ёки Қундуз амакини ток уриб карахт қилиб қўйган, ёки шу пайтгача унга сайлов тўғрисида гапиришга рухсат беришмаган.\nМустақиллик байрами арафасида Қ.Аъзамов ўз кўрсатувларига сиёсий партиялар вакилларини таклиф этиб, «эришилган ютуқлар», «партиялар томонидан демократик, ҳуқуқий давлат қуриш йўлида президентимиз раҳнамолигида амалга оширилган улкан ишлар» ҳақида лоф урган эди.


Фойдасиз валжирашлар… Ёки кейинги бекат — виждон | Fayzbog.uz\nФалсафа сўқимоқчи эмасман. Гап футбол ҳақида. Футболдаги энг оғриқли нуқтамиз тўғрисида! Бу нуқта борган сари йириклашиб катта, яхлит қора доғга айланди. Айланаяпти.\nКоинотдаги қора туйнуклар ҳақида эшитганмисиз? Дунёнинг мана-ман деган олимидан «Самодаги энг даҳшатли ҳодиса нима?» — деб сўрасангиз, оладиган жавобингиз шундай бўлади: «Бу — қора туйнуклар. Улар — қазоси етиб ботиб кетган, ғойиб бўлган, йўқолган юлдузларнинг жойлари, сўнгги манзилидир».\nФазодаги мудҳиш физик ҳодиса менга ўзбек футболининг бугунги аянчли кўринишини эслатади. Масалан, агар келишилган ўйинларни — «қора туйнук» деб тасаввур қиладиган бўлсак, у бир неча йиллардан бери мухлисларнинг орзу-умидларини, бахтиқаро истеъдодларни, футболдаги шавқу-шиддатни уч бошли аждарҳодек ўз комига тортиб келаяпти….\nҚани, бизда, Ўзбекистонда ўша ҳайвонсифат махлуқ билан курашиб кўрингчи? Оғиз жуфтласангиз, тилингизни юлиб олади. Мабодо, юрак ютиб битта бошини кесиб ташласангиз, ўрнига янгиси ўсиб чиқади. Фойдаси йўқ. Охири, ҳафсалангиз пир бўлиб, яратгандан инсоф сўраб қўя қоласиз. «Ҳар кимнинг ўз виждони ёки жиғилдонига ҳавола», — дейсиз камида. Қайда, аждарҳода виждон не қилсин!?\nПахтакор-Металлург (келишилган) ўйини атрофида жуда кўп гапирилди. Ғинг десангиз, исбот сўрайдиганлар ҳам учрашувнинг ўта дидсизлик билан саҳналаштирилганини эгилибгина эътироф этди. Битта-иккита «темирчи» хўжакўрсинга жазоланди ҳам.\nАммо, «пахтакорчи»ларнинг ҳам гирибонидан олиниши тўғрисидаги «баландпарвоз» дўқ-пўписалар, кейинчалик «йиғлоқи» гўдакни бир муддат овозини ўчириш учун қилинганлиги сезилиб қолди. Хуллас, футболдаги «катта»лар келишганлар билан «келишиб кетди».\nКейинчалик журналистларнинг юқоридаги «жазолаш ваъдаси» ҳақида «катталар»га бот-бот эслатиши ҳеч нарсани ўзгартирмади. Ҳеч кимнинг виждони қийналмади.\nБир бўлиб ўтган воқеани сизларга сўзлаб бермоқчиман. 2012 йилда Жанубий Кореялик футболчи Ли Гюн Хван бутун умрга футбол билан боғлиқ ҳар қандай фаолиятдан четлатилади. Сабаби — келишилган ўйинларда иштирок этгани эди. Бутун мамлакат олдида юзи қора бўлган Ли шармандаликка чидай олмайди ва ўзини осмонўпар бинодан ташлашга қарор қилади…\nУмуман, ушбу мамлакатда келишилган ўйинларга қарши кураш кампанияси давомида шунга ўхшаш аянчли ҳодисалар яна икки-уч такрорланди. Бу билан кимгадир ўлим тилаш ниятим йўқ. Фақат, ушбу мамлакатда келишилган ўйинларга федерация, жамоатчилик, оддий халқ ва футболчиларнинг муносабатини кўрсатмоқчиман, холос.\nАввало, виждон уйғоқ бўлсин!\nБизда осмонўпар бинолар йўқ-ку?!\nЖаноб МУЗ. Булар энди. Шайкалариз билан пора уже на пенсию\n«Футбол» нима узи? Оёк уйини\nБоксам булмасмиди отам куйини…\nКалбимни тирнади эски яралар\nКани эшитмасам «футбол» сузини…\nАшаддий ишкибоз уйин куради\nУйин сотилганин кайдан билади?\n«Узбекча футбол»ни пешволарини\n«Падарига минг …» дегим келади…\nАхир тамал тошин куйгандур улар\nДарвоза урнига тикилди «пул»лар\nКузим ёшланади, ичим йиглайди\nФаргонам футболин улдирди шулар!\nКани доврук солган «Навбахор»ларим?\nНахот тарих энди «Нефтчи — шоним»?\n«Бунёдкор», «Пахтакор» булингиз омон…\nСизга «курбон» булди азиз дустларим…\nМураббийнинг «Зур»ин олиб келдингиз…\n«Сулаймон тожи»си кийилди бошга\nБу Ривалдо, дея кукрак кердингиз!\nКорнини туйдирди «Чойхона — ош»га…\nКаердан берилди уларга миллиён?\nХисоби суралмас, бу «узбекчилик»\nКимга фойда булди, кимларга зиён\nХакамни каргайди ишкибоз — шурлик…\nФутболни булгади сиёсатдонлар!\nХар соха пул деган «зур устамон»лар!\n«Коррупция» гуллади, махорат улди!\nУрмон кесиб юрар таланти борлар!!!\nАслида кишлокдан чикар Пелелар\nМиржалол, Одилдек хужумчи шерлар!\nТаниш билишчилик йуколсин энди!\nМайдонда туп сурсин Узига Беклар!!!\nХар соха пул деган ишбилармонлар!


Исроил фаластинлик маҳбусларга вакцина ажратмайдими? | Azon.uz - Ахборот-таҳлилий портал\n473 14:40 28.12.2020\nИсроил Ички хавфсизлик вазири Амир Охана турмадаги фаластинлик маҳбусларни коронавирусга қарши эмламасликка буйруқ берган. The Times of Israel нашри хабарига кўра, аввалига фақатгина турмаларнинг ходимлари эмланади.\nТурмаларда ҳам коронавирусга чалиниш ҳолатлари кузатиляпти, бироқ вазир Охана фуқароларнинг аксари эмланиб бўлгандан кейингина маҳбуслар эмланиши мумкинлигини айтган.\nИсроилда бошланган оммавий эмлаш кампанияси доирасида аввалига тиббиёт ходимлари, 60 ёшдан катталар ва хавф гуруҳида бўлганлар эмланяпти. Кейинги босқичда эса ўқитувчилар, ижтимоий хизмат ходимлари, турмаларнинг ходимлари, ҳарбий хизматчилар ва бошқа хавфсизлик хизматлари ходимларини эмлаш режалаштирилган.\nАҳолининг қолган қисмининг эмланиши Исроилга қанча вакцина олиб келинишига боғлиқ.\nThe New Arab нашрининг ёзишича, Исроил турмаларда маҳбусларнинг кўплиги ва шароитларнинг ёмонлиги коронавируснинг тарқалишига туртки беряпти. Хусусан, етмиш уч нафар фаластинлик маҳбусда коронавирус аниқлангач, Гильбоа турмасини ёпишга тўғри келган.\nИсроил Махсус Фаластин маҳбуслар\n387 09:30 06.03.2021\n272 14:15 04.03.2021\n389 10:30 02.03.2021\n545 14:03 01.03.2021\n1298 14:45 26.02.2021\n421 09:30 26.02.2021


“Ўзбекистонда янги турдаги тиш пломбаси яратилди” | Toshkent farmatsevtika instituti\nYangiliklarXalqaro yangiliklar“Ўзбекистонда янги турдаги тиш пломбаси яратилди”\n“Ўзбекистонда янги турдаги тиш пломбаси яратилди”\n30.01.2015, 09:01 Xalqaro yangiliklar 1614\nЎзбекистонлик олимлар томонидан янги стоматологик пломбалаш материали яратилди. Таркибнинг ўзига хослиги шундаки, у тиш емирилишининг олдини олади. Тегишли идораларга патент талабномаси юборилган, айни пайтда янги таркиб хусусиятларини ўрганиш давом этмоқда.\nЁш стоматолог Азиза Рўзибоева томонидан ишлаб чиқилган таркиб минераллар, смола ва сульфатларни ўз ичига олади. Улар керакли пропорцияда қўлланганда нафақат тишдаги ковакни тўлдириши, балки тишдаги кальцийнинг ювиб кетилиши натижасида емирилиш бошланишининг олдини олиши мумкин. Бундан ташқари, бу таркибдан ясалган пломбалар одатдагидан кўра кўпроқ сақланади. Кашфиётчининг фикрича, материал дори воситаси сифатида ҳам таъсир кўрсатиши мумкин.


«ЮКСАК МУКОФОТГА МУНОСИБ БЎЛАМАН» - Ўзбекистон овози газетаси\nҲуснигул МУҲТОРЖОНОВА, Андижон давлат тиббиёт институти педиатрия факультети 6-босқич талабаси, Зулфия номидаги давлат мукофоти совриндори:\n— Юксак марраларни эгаллаётган ёшлар қаторида эканлигимдан бахтиёрман. Юртимиздаги барча қизларнинг орзусига айланган мукофот бугун менинг кўксимда порлаб турибди. Бу мен учун аввало катта масъулият ва келажакдаги улкан режаларимнинг дебочасидир. Агар дунёдаги энг бахтли ёшлар ким, дея сўрашса, ҳеч иккиланмасдан Ўзбекистоннинг ёшлари, деб жавоб бераман. Чунки биз эришаётган марраларга бутун дунёнинг ҳаваси келмоқда. Бунинг асосий сабаби эса юртимизда бизга қаратилаётган эътибор, яратилаётган шароитдир.\nИмкониятлардан фойдаланиб, айни пайтда онкология йўналишида илмий тадқиқот олиб боряпман. Бугунгача 1 та патент, 2 та ўқув услубий қўлланма, битта изоҳли луғат, 8 та рационизаторлик таклиф беришга, хориж ва республика журналларида ўнлаб илмий мақолалар чоп этишга эришдим.\n2013 йилдан институт «Ёш олимлар Кенгаши», онкология ва тиббий радиология кафедраси қошидаги «Ёш онколог» тўгараги аъзосиман. Шу йил Ўзбекистон интеллектуал мулк агентлиги томонидан «Яхши ва ёмон сифатли тухумдон ўсмаларини РОМА индекси орқали прогнозлаш дастури» номли патентга эга бўлган «Онкологияда деонтолгия масалалари» ҳамда «Жарроҳлик фанидан терминология» номли электрон услубий қўлланмалар учун гувоҳномага эга бўлдим.\nМукофотни олиб уйга қайтар эканман, йўл-йўлакай хурсандчилигимни ҳамма билан бўлишгим келди. Кечаси алламаҳалгача телефон қўнғироқлари тинмади. Юрагимдаги ҳаяжон ҳар эслаганимда жўш урмоқда. Озгина меҳнатимиз шу қадар юксак қадрланиб, шахсан Президентнинг қўлидан мукофот олиш бахти барчага ҳам насиб этавермайди.\nБилдирган тилаклар орасида энг ажойиби шу бўлди: «Сиз тиббиёт соҳасини танлаб, инсонлар ҳаётини, соғлиғини ҳимоя қилишга бел боғлагансиз. Бу катта савоб иш. Сизга берилган мукофот эса бунинг совғаси. Доим ушбу номга муносиб бўлишга ҳаракат қилинг».\nАввало, она халқимиз, ота-онамиз, устозларимизнинг ишончини оқлаш энг катта вазифамиздир. Келажакда катта ютуқларга эришиб, юртимизга муносиб фарзанд бўлишга ваъда бераман. Ватанимнинг тиббиёт соҳасидаги ютуқларини кўпайтиришда, соғлом турмуш маданиятини юксалтириш йўлида сидқидилдан хизмат қиламан.